தனிமைப்படுத்திக்கொண்ட சாபா முதல்வர்

மலேசியாவில் சாபாவின் முதல்வர் ஹஜிஜி நூர் முன்னெச்சரிக்கை நடவடிக்கையாக 14 நாட்களுக்குத் தன்னைத் தனிமைப்படுத்திக்கொண்டுள்ளார்.

தம்முடன் நெருங்கிய தொடர்பில் இருந்த ஒருவருக்கு கொவிட்-19 தொற்று உறுதி செய்யப்பட்டதையடுத்து அவர் இந்த முடிவை மேற்கொண்டுள்ளார்.

“மாநில அரசாங்கம் வழக்கம் போல செயல்படும். தேவை ஏற்பட்டால் கூட்டங்கள் இணையம் வழி நடத்தப்படும்,” என சாபா மாநிலச் செயலாளார் சாஃபர் உன்டோங் வெளியிட்ட அறிக்கை தெரிவித்தது.

சாபாவில் நேற்றைய நிலவரப்படி 3,019 பேருக்கு தொற்று உறுதி செய்யப்பட்டுள்ளது. 1,700 பேர் சிகிச்சை முடிந்து வீடு திரும்பினர்.


சிறைச்சாலைகளில் கிருமிப் பரவலைக் கட்டுப்படுத்த உடனடி நடவடிக்கை; புதிய கைதிகளுக்கு தொற்றுப் பரிசோதனை

மலேசியாவில் புதிய சிறைக் கைதிகளுக்கும் விசாரணைக் காவலில் வைக்கப்பட்டுள்ளவர்களுக்கும் கொவிட்-19 பரிசோதனை நடத்தப்படும் என்று அந்நாட்டு மூத்த அமைச்சர் இஸ்மாயில் சப்ரி யாக்கோப் தெரிவித்துள்ளார்.

சிறைச்சாலையில் கிருமித்தொற்றுச் சம்பவங்களைக் கட்டுப்படுத்த அத்தகையோர் 15 நாட்கள் தனிமையில் வைக்கப்படுவர் என்றும் அவர் சொன்னார்.

தனிமைப்படுத்தும் காலத்தின் முடிவில் சிறைக் கைதிகளுக்குத் தொற்று இல்லை என உறுதி செய்யப்பட்டாலும் முன்னெச்சரிக்கை நடவடிக்கையாக மேலும் ஐந்து நாட்களுக்கு அவர்கள் தனிமையில் வைக்கப்படுவர் என்று திரு இஸ்மாயில் கூறினார்.

“சிறைச்சாலைகளில் கிருமிப் பரவலைக் கட்டுப்படுத்தும் செயல்பாட்டு நடைமுறைகளில் இவை அடங்கும்,” என்று ஃபேஸ்புக் நேரலையில் அவர் நேற்று தெரிவித்தார்.

மலேசியாவில் அண்மையில் பதிவான கிருமித்தொற்றுச் சம்பவங்கள் சிறைச்சாலைகளிலும் தடுப்புக்காவல் மையங்களிலும் கட்டுப்படுத்தப்பட்டு இருப்பதாக திரு இஸ்மாயில் கூறினார்.

“என்றாலும், நாட்டில் கிருமித்தொற்று திடீரென உயர்ந்திருப்பது மலேசியர்களைப் பீதியடையச் செய்துள்ளது,” என்றார் அவர்.

சிறைக்கைதிகளைச் சந்திக்க அவர்களது குடும்பத்தினர் சிறைச்சாலைக்குச் செல்ல அதிகாரிகள் தடை விதித்துள்ளனர். சிறைச்சாலை வளாகங்கள் தினமும் இருமுறை சுத்தப்படுத்தப்படும். சிறைக் கைதிகளுக்கு இடையே தனிநபர் இடைவெளி உறுதி செய்யப்படும் என்று திரு இஸ்மாயில் சொன்னார்.

சிறைச்சாலைகளில் நெரிசலைத் தவிர்க்க தற்காலிக சிறைச்சாலைகள் அமைக்கப்பட்டுள்ளதாகவும் அவர் தெரிவித்தார். கொவிட்-19 தொற்றியோரைக் கண்காணித்து அவர்களுக்கு சிகிச்சை அளிக்க ஒவ்வொரு சிறைச்சாலையிலும் மருத்துவக் கூடங்கள் அமைக்கப்பட்டுள்ளதாக அவர் சொன்னார்.

375 பேருக்கு நோய்த்தொற்று

இதற்கிடையே, மலேசியாவில் மேலும் 375 பேருக்கு கொவிட்-19 தொற்று உறுதி செய்யப்பட்டதாக நேற்று அறிவிக்கப்பட்டது. அவற்றில் 371 உள்ளூர் நோய்த்தொற்றுச் சம்பவங்கள் அடங்கும். எஞ்சிய நால்வர் வெளிநாடுகளில் இருந்து மலேசியா வந்தவர்கள்.

புதிதாக அறிவிக்கப்பட்ட நோய்த்தொற்றுச் சம்பவங்களில் 271 சம்பவங்கள் சாபா மாநிலத்தில் பதிவானதாக மலேசிய சுகாதார அமைச்சின் தலைமை இயக்குநர் நூர் ஹிஷாம் அப்துல்லா நேற்று தெரிவித்தார். சிலாங்கூரில் 36 சம்பவங்களும் கெடாவில் 16 சம்பவங்களும் பதிவாகின.

மலேசியாவில் கடந்த செவ்வாய்க்கிழமை புதிய உச்சமாக 691 சம்பவங்கள் பதிவான நிலையில், நேற்று இரண்டாவது நாளாக தொற்று குறைவாக பதிவானது.


உள்ளாடையில் மறைத்து போதைப்பொருள் கடத்திய மலேசிய விமான சிப்பந்திக்கு ஒன்பதரை ஆண்டு சிறைத் தண்டனை

உள்ளாடையில் மறைத்து ஒரு கிலோ ‘ஹெராயின்’ போதைப்பொருளை ஆஸ்திரேலியாவுக்குள் கடத்திய மலேசிய விமான சிப்பந்திக்கு கிட்டத்தட்ட 10 ஆண்டு சிறைத் தண்டனை விதிக்கப்பட்டுள்ளது.

நீண்ட காலமாக உடல் நலக் குறைவால் துன்புறும் மகளின் மருத்துவச் செலவைச் சமாளிக்க பொருளீட்டுவதற்காக இந்தச் செயலில் அவர் ஈடுபட்டதாகக் கூறப்படுகிறது.

கால்களுக்கிடையே ஒரு கிலோ போதைப்பொருளை மறைத்து, சாதாரணமாக நடக்க ஸைலீ ஸைனலுக்கு மூன்று மாதப் பயிற்சி தேவைப்பட்டது.

மலிண்டோ ஏர் விமான சிப்பந்தியான அவர், அக்டோபர் 2018 முதல் ஜனவரி 2019க்கு இடைப்பட்ட காலத்தில் 8 முறை இதுபோன்ற கடத்தலில் ஈடுபட்டதாகக் கூறப்பட்டது.

மெல்பர்னில் அதிகாரிகளிடம் பிடிபட்டபோது, 40 வயதான ஸைனல், அது கஞ்சாவாக இருக்கும் என்றும் ஹெராயின் என நினைக்கவில்லை என்றும் தெரிவித்தார்.

ஸைனலின் மகள் பிறவியிலேயே பெருங்குடல் தொடர்பான குறைபாட்டால் பிறந்தவர். அவருக்கு அறுவைசிகிச்சை, மருத்துவம் போன்றவை தேவைப்பட்டன.

 மகளின் சிகிச்சைக்காகத் தேவைப்படும் செலவைச் சமாளிக்க நாடுகளுக்கிடையே போதைப்பொருள் கடத்தும் கும்பலுக்காக போதைப் பொருளைக் கடத்த சம்மதித்தார் ஸைனல்.

“அந்தச் சமயத்தில் என்னுடைய குழந்தையும் குடும்பமுமே பெரிதாகத் தோன்றின. இந்த போதைப்பொருள் மற்றவர்களுக்கு எத்தகைய கடும் விளைவுகள் ஏற்படுத்தும் என்பதை எண்ணிப்பார்க்கத் தவறிவிட்டேன்,” என்று விக்டோரியா நீதிமன்றத்தில் அவர் தெரிவித்தார்.

ஒவ்வொரு முறை போதைப்பொருளை ஆஸ்திரேலியாவுக்குக் கடத்தியதும் ஒரு பெண்மணியிடம் அதனை ஒப்படைத்தார். 20 முறை ஆஸ்திரேலியாவுக்குள் போதைப்பொருளைக் கடத்தியதாக ஸைனல் நீதிமன்றத்தில் ஒப்புக்கொண்டார்.

மெல்பர்னை தளமாகக் கொண்டு இயங்கும் போதைக்கடத்தல் கும்பலை நடத்திய மிச்சல் ங்கோக் டிரானுக்கு இன்னும் தீர்ப்பு வழங்கப்படவில்லை.

நான்காண்டுகள், 9 மாதங்களுக்கு சிறைத் தண்டனை அனுபவித்த பிறகே ஸைனலை பரோலில் விடுவிப்பது குறித்து ஆலோசிக்கப்படும். தண்டனை விதிக்கப்படுவதற்கு முன்பாகவே ஏற்கெனவே 640 நாட்கள் சிறையில் கழித்தது குறிப்பிடத்தக்கது.


நீதி கேட்டு பாசத் தாய் 350 கி.மீ. நடைப்பயணம்; மன்னரிடமும் பிரதமரிடமும் மனு அளிக்க முடிவு

“வரும் நவம்பர் 15ஆம் தேதிக்குள் தம்முடைய மகள் பிரசன்னா தீக்சாவைத் தம்மிடம் ஒப்படைக்காவிடில் சுங்கை பட்டாணியில் இருந்து புத்ராஜெயா வரை 350 கி.மீ. ‘நீதி நடை’ மேற்கொள்வேன்,” என்று திருமதி எம் இந்திரா காந்தி தெரிவித்துள்ளார்.

நவம்பர் 21ஆம் தேதி தொடங்கும் 12 நாள் நடைப் பயணத்தின் முடிவில் மாமன்னரிடமும் பிரதமரிடம் மனு அளிக்க திருமதி இந்திரா முடிவு செய்துள்ளார்.

“என் மகளை ஒப்படைத்து விடுங்கள் என மன்றாடிக் கேட்டுக் கொள்கிறேன். அதிகாரிகள், அமைச்சர்கள் என எல்லா வழிகளிலும் போராடி ஓய்ந்துவிட்டேன்,” என்றார் திருமதி இந்திரா.

கே.பத்மநாதன் எனும் இவரின் முன்னாள் கணவர், இஸ்லாமில் இணைந்து முகம்மது ரிதுவானாக மாறினார். அத்துடன், தங்களின் மூன்று பிள்ளைகளையும் அவர் இஸ்லாமிற்கு மாற்றிவிட்டார்.

ஆயினும், 2018 ஜனவரியில் பெற்றோர் இருவரின் ஒப்புதலுடன் தான் சமயம் மாற்ற முடியும் என்பதால், பிள்ளைகளின் சமய மாற்றம் செல்லாததாகிவிட்டது.

ஆனால், அப்போது 11 மாதங்களேயான தீக்‌சாவை ரிதுவான் தம்முடன் எடுத்துச்சென்றுவிட்டார். அவருக்கு எதிராகக் கைதாணை இருந்தும் போலிசால் அவரை இன்னும் கண்டுபிடிக்க முடியவில்லை.

அவர் வெளிநாட்டில் இருப்பதாகக் கூறப்படுகிறது. நடுவர்களின் மூலம் ரிதுவானிடம் பேச்சுவார்த்தை நடத்தி பிரசன்னா தீக்சாவை மலேசியாவுக்கு கொண்டுவர நடவடிக்கை எடுக்கப்படுவதாக போலிஸ் உயரதிகாரி அப்துல் ஹமீது படோர் தெரிவித்தார்.


அடுத்த பிரதமராக அன்வாருக்கு ஆதரவு மறுப்பு; அம்னோ எம்.பி.க்கள் சிலர் போலிசிடம் புகார்

மலேசியாவின் அடுத்த பிரதமராக அன்வார் இப்ராஹிமுக்கு தாங்கள் ஆதரவளிப்பதாக கூறப்படுவதை மறுத்துள்ள அம்னோ கட்சி நாடாளுமன்ற உறுப்பினர்கள் சிலர், இதுகுறித்து போலிசிடம் புகார் அளித்து உள்ளனர்.

திரு அன்வார் அடுத்த பிரதமராக தங்களது ஆதரவை வெளிப்படுத்தவில்லை என்று தாங்கள் முன்னதாக கூறியிருந்தபோதும் அவருக்கு ஆதரவளிப்பதாகக் கூறும் நாடாளுமன்ற உறுப்பினர்களின் பட்டியலில் தங்களது பெயர்கள் இடம்பெற்றுள்ளதை அடுத்து போலிசிடம் புகார் அளித்துள்ளதாக அவர்கள் தெரிவித்தனர்.

எதிர்வரும் செவ்வாய்க்கிழமை மலேசிய மாமன்னரை திரு அன்வார் சந்திக்கவிருப்பதாக அறிவிப்பு வெளியாகியுள்ள ஒரு சில நாட்களில் எம்.பி.க்கள் இந்த விவகாரம் குறித்து போலிசிடம் புகார் அளித்துள்ளனர்.

அவர்களில் அராவ் தொகுதி நாடாளுமன்ற உறுப்பினர் ஷஹிடான் காசிமும் ஒருவர். அவருக்கு நடத்தப்பட்ட கொவிட்-19 பரிசோதனை முடிவு வெளிவரும் வரை வீட்டில் தனிமைப்படுத்திக் கொண்டுள்ள அவர், தமது உதவியாளர் மூலம் போலிசிடம் புகார் அளித்தார்.

“அன்வாருக்கு ஆதரவளிப்பதாகக் கூறப்படும் எம்.பி.க்கள் பட்டியலில் எனது பெயர் இடம்பெற்று இருப்பது எனக்கு ஆச்சரியம் தந்துள்ளது. இதுகுறித்து எனது விருப்பத்தைக் கேட்டறிய எவரும் என்னை அணுகவில்லை,” என்று திரு ஷஹிடான் கூறினார்.

புதிய ஆட்சி அமைக்க தமக்கு பெரும்பான்மை இருப்பதைக் கூற திரு அன்வார் ஊடகங்களை நாடியிருப்பது பொறுப்பற்ற செயல் என்று திரு ஷஹிடான் வர்ணித்தார்.

“அன்வாரிடம் உண்மையிலேயே பெரும்பான்மை இருந்தால், அதை அவர் நாடாளுமன்றத்திலோ அல்லது மாமன்னர் முன்னிலையிலோ நிரூபிக்க வேண்டும்.

“மாறாக, ஊடகங்களில் இதுகுறித்து அறிவித்து நாட்டில் ஏன் அவர் அரசியல் நிலையற்றதன்மையை ஏற்படுத்துகிறார்?” என்று திரு ஷஹிடான் வினவினார்.
 இந்த விவகாரம் குறித்து போலிசிடம் புகார் அளித்துள்ள மற்றொரு எம்.பி. திரு அகமது நஸ்லான் இத்ரிஸ். திரு அன்வார் அடுத்த பிரதமராக தமது ஆதரவை வெளிப்படுத்தவே இல்லை என்றார் அவர்.

திரு அன்வாருக்கு ஆதரவளிப்பதாகக் கூறப்படும் எம்.பி.க்கள் பட்டியலில் 121 பேர் இடம்பெற்று உள்ளனர். அவர்களில் 22 பேர் அம்னோவைச் சேர்ந்தவர்கள். புதிய ஆட்சி அமைக்க திரு அன்வாருக்கு தாங்கள் ஆதரவளிப்பதாகக் கூறப்படுவதை அம்னோவின் 15 எம்.பி.க்கள் மறுத்துள்ளனர்.

இந்நிலையில், செவ்வாய்க்கிழமை மாமன்னரை திரு அன்வார் சந்திக்கும்போது அரசியல் நிலவரம் பற்றி முடிவெடுக்கப்படும் என்று எதிர்பார்க்கப்படுகிறது.


சாபாவின் புதிய முதல்வருக்கு கொரோனா கிருமித்தொற்று

மலேசியாவின் சாபா மாநிலத்தின் புதிய முதல்வர் ஹாஜிஜி நூருக்கு கொரோனா கிருமித்தொற்று ஏற்பட்டுள்ளது. சாபா தலைநகர் கோத்தா கினபாலுவில் உள்ள குவீன் எலிசபெத் மருத்துவமனையில் அவர் சிகிச்சை பெற்று வருவதாக மலேசிய ஊடகம் தெரிவித்தது.

சாபாவில் அண்மையில் நடந்து முடிந்த சட்டமன்றத் தேர்தலுக்கான பிரசாரத்தில் மலேசியாவின் பல மூத்த அரசியல்வாதிகள் அவருடன் நெருங்கிய தொடர்பில் இருந்தனர். திரு ஹாஜிஜிக்குக் கிருமித்தொற்று ஏற்பட்டிருப்பதால் அவர்களும் பாதிக்கப்படக்கூடும் என்று அஞ்சப்படுகிறது.

65 வயது திரு ஹாஜிஜியின் உடல்நிலை சீராக இருப்பதாக அவரது மக்கள் தொடர்புச் செயலாளர் திரு எஃபெண்டி முகம்மது சுனோ தெரிவித்தார்.

திரு ஹாஜிஜியும் அவரது மனைவியும் மருத்துவமனையில் அனுமதிக்கப்பட்டதாக சாபாவில் பரவலாகப் பேசப்பட்டதும் அவருக்குக் கிருமித்தொற்று ஏற்பட்டிருக்கும் செய்தி அதிகாரபூர்வமாக வெளியிடப்பட்டுள்ளது.

சாபா சட்டமன்றத் தேர்தல் பிரசாரத்தில் கலந்துகொண்ட மலேசியப் பிரதமர் முகைதீன் யாசினும் அமைச்சர்கள் மற்றும் துணை அமைச்சர்களும் தங்களைத் தனிமைப்படுத்தியுள்ளனர்.

முன்னாள் மலேசியப் பிரதமரும் 1எம்டிபி மோசடி வழக்கை எதிர்நோக்குபவருமான நஜிப் ரசாக்கும் தனிமைப்படுத்தப்பட்டுள்ளார்.

சாபாவிலிருந்து மலேசிய தீபகற்பத்துக்கும் சரவாக் மாநிலத்துக்கும் தேர்தல் பிரசாரத்தில் கலந்துகொண்ட அரசியல்வாதிகள் கொண்டு வந்துவிட்டதாக மலேசியர்களிடையே கொந்தளிப்பு ஏற்பட்டுள்ளது.

கடந்த ஒரு வாரமாக கெடா திரங்கானுவிலும் கிருமித்தொற்றால் பாதிக்கப்பட்டிருப்போர் எண்ணிக்கை வெகுவாக அதிகரித்துள்ளது.


‘மறுசீரமைப்புத் திட்டம் நிறைவேறாவிடில் மலேசிய ஏர்லைன்ஸ் மூடப்படலாம்’

கோலாலம்பூர்: மலேசிய ஏர்லைன்ஸ் விமானச் சேவையின் ஆக அண்மைய மறுசீரமைப்புத் திட்டத்துக்கு குத்தகைதாரர்கள் ஆதரவு வழங்காவிட்டால் அதை மூட வேண்டிவரும் என்று மலேசிய ஏர்லைன்ஸ் குழுமத்தின் தலைமை நிர்வாக அதிகாரி திரு இஸாம் இஸ்மாயில் தெரிவித்துள்ளார்.

மலேசிய ஏர்லைன்சின் மறுசீரமைப்புத் திட்டத்தை சில குத்தகைதாரர்கள் ஏற்க மறுத்துவிட்டதாக அவர் கூறினார். கடன் தந்தவர்களில் சிலர் புதிய திட்டத்துக்கு இணக்கம் தெரிவித்துள்ளதாக அவர் குறிப்பிட்டார்.

ஆனால் சிலர் திட்டத்தை மறுத்துவிட்டதாக அவர் கூறினார். சிலர் இன்னும் முடிவெடுக்கவில்லை என்றார் அவர்.


ஜோகூர் கடற்பகுதியில் பறிமுதல் செய்யப்பட்ட சீன மீன்பிடிக் கப்பல்கள்

கோத்தா திங்கி: மலேசியாவின் ஜோகூர் மாநிலத்தின் கிழக்குப் பகுதியில் உள்ள கடலில் இருந்த ஆறு சீன மீன்பிடிக் கப்பல்களை மலேசிய கடல்துறை அமலாக்கப் பிரிவு அதிகாரிகள் பறிமுதல் செய்துள்ளனர்.

இரண்டு வெவ்வேறு இடங்களில் அந்தக் கப்பல்களை நேற்று முன்தினம் காலை கண்டதாக அதிகாரிகள் தெரிவித்தனர்.

மலேசிய கடற்பகுதிக்குள் இந்தச் சீன மீன்பிடிக் கப்பல்கள் அத்துமீறி நுழைந்ததாக ஜோகூர் துறைமுக ஆணையத்திடமிருந்து கடல்துறை அமலாக்கப் பிரிவுக்குத் தகவல் கிடைத்ததாக தெரிவிக்கப்பட்டது.

கப்பல்களில் இருந்த 60 பேர் கைது செய்யப்பட்டதாக அதிகாரிகள் தெரிவித்தனர். அவர்கள் அனைவரும் சீன நாட்டவர்கள் என்றும் அவர்கள் 31 வயதிலிருந்து 60 வயதுக்கு உட்பட்டவர்கள் என்றும் தெரிவிக்கப்பட்டது.


மலேசியா: சில மாநிலங்களில் மீண்டும் நடமாட்டக் கட்டுப்பாடு

மலேசியாவில் கொவிட்-19 கிருமிப் பரவலின் புதிய அலையைத் தொடர்ந்து கோலாலம்பூர், புத்ராஜெயாவிலும் சிலாங்கூர் மாநிலத்திலும் அக்டோபர் 14 முதல் அக்டோபர் 27 வரை நிபந்தனைக்குட்பட்ட நடமாட்டக் கட்டுப்பாட்டு ஆணை மீண்டும் விதிக்கப்பட்டுள்ளது.

“இந்த தொற்றுநோய் தொடர்ந்து பரவாமல் தடுக்க, இன்று நடைபெற்ற தேசிய பாதுகாப்பு மன்றத்தின் சிறப்பு அமர்வு சிலாங்கூர், கோலாலம்பூர் புத்ராஜெயாவில் நிபந்தனைக்குட்பட்ட நடமாட்டக் கட்டுப்பாட்டு ஆணையை அமல்படுத்த ஒப்புக் கொண்டது,” என்று தற்காப்பு அமைச்சர் இஸ்மாயில் சப்ரி யாகூப் கூறினார்.

கிலாங் வேலி என்று மலேசியர்களால் அழைக்கப்படும் இந்த மூன்று பகுதிகளும் மலேசியாவில் அதிக மக்கள் தொகையைக் கொண்ட இடங்களாகும். இங்கு மொத்தம் கிட்டத்தட்ட ஏழு மில்லியன் பேர் வசிக்கிறார்கள்.

அக்டோபர் 14ஆம் தேதி கட்டுப்பாடுகள் நடப்புக்கு வரும் என்றார் அமைச்சர். அண்மைய கட்டுப்பாடுகளின் படி பெரும்பாலான வர்த்தகங்கள், அவை கிருமித் தொற்றுத் தடுப்பு பாதுகாப்பு வழிமுறைகளைப் பின்பற்றும் பட்சத்தில் தொடர்ந்து இயங்கலாம்.

ஆனால், பள்ளிகள், வழிபாட்டு இடங்கள், பாலர் பள்ளிகள் அனைத்தும் மூடப்படும். விளையாட்டு நடவடிக்கைகள் தடைசெய்யப்படும்.

கோலாலம்பூர், புத்ராஜெயா, சிலாங்கூர் ஆகிய இடங்களில் இருந்து வெளியேறவோ, உள்ளே செல்லவோ அனுமதி இல்லை. வாகனப் போக்குவரத்தைத் தடுக்க சாலைத் தடைகள் வைக்கப்படும்.மலேசியாவில் நேற்று 561 புதிய கிருமித் தொற்றுகள் பதிவாகியுள்ளன. இருவர் உயிரிழந்தனர். இதனால் இறப்பு எண்ணிக்கை 157 ஆக உயர்ந்தது.

சபாவில் 488 தொற்றுகள் பதிவாகியுள்ளன. நான்கு மாதங்களுக்கு முன்னர், கொரோனா கிருமி பரவல் குறையத் தொடங்கியதும் மலேசியா நடமாட்டக் கட்டுப்பாடுகளைத் தளர்த்தி, நிபந்தனைக்குட்பட்ட நடமாட்டக் கட்டுப்பாட்டு ஆணையை விதித்தது. அது ஜூன் 10ஆம் தேதி முடிவுக்கு வந்தது.


கோலாலம்பூர், புத்ராஜெயா, சிலாங்கூரில் இரு வாரங்களுக்கு மீண்டும் பகுதி முடக்கநிலை

மலேசியாவின் கூட்டரசுப் பிரதேசங்களான கோலாலம்பூர், புத்ராஜெயா ஆகியவற்றுடன் சிலாங்கூர் மாநிலத்திலும் நாளை தொடங்கி இரு வாரங்களுக்கு நிபந்தனையுடன் கூடிய நடமாட்டக் கட்டுப்பாட்டு ஆணை பிறப்பிக்கப்படவுள்ளது.

அப்பகுதிகளில் கொவிட்-19 தொற்றுச் சம்பவங்கள் அதிகரித்துள்ளதைத் தொடர்ந்து இந்த நடவடிக்கை எடுக்கப்பட்டுள்ளது. மலேசியர்களால் ‘கிள்ளான் பள்ளத்தாக்கு’ என்று அழைக்கப்படும் இந்த மூன்று பகுதிகளின் மக்கள்தொகை ஏறத்தாழ ஏழு மில்லியன்.

இந்த நடவடிக்கை குறித்து நேற்று அறிவித்த மலேசிய மூத்த அமைச்சர் இஸ்மாயில் சப்ரி யாக்கோப், “நோய்ப் பரவலைக் கட்டுப்படுத்த சிலாங்கூர், கோலாலம்பூர், புத்ராஜெயா ஆகிய பகுதிகளில் நிபந்தனையுடன் கூடிய நடமாட்டக் கட்டுப்பாட்டு ஆணை பிறப்பிக்க தேசிய பாதுகாப்பு மன்றம் இணக்கம் கண்டுள்ளது.

“அக்டோபர் 14ஆம் தேதி நள்ளிரவு முதல் அக்டோபர் 27ஆம் தேதி வரை ஆணை நடப்பில் இருக்கும்,” என்று சொன்னார்.

நிபந்தனையுடன் கூடிய நடமாட்டக் கட்டுப்பாட்டு ஆணை என்று அழைக்கப்படும் பகுதி முடக்கநிலை நான்கு மாதங்களுக்கு முன்பு முடிவடைந்தது. ஜூன் 10ஆம் தேதி அது முடிவுக்கு வந்தது.

அதையடுத்து, மீட்சிக்கான நடமாட்டக் கட்டுப்பாட்டு ஆணையை மலேசியா அறிவித்து இருந்தது. அதன்படி, பெரும்பாலான வர்த்தகங்களும் சமூக நடவடிக்கைகளும் மீண்டும் தொடரலாம். சாபா மாநிலத்தைத் தவிர்த்து இன்று வரை அந்த ஆணை நடப்பில் உள்ளது.

பகுதி முடக்கநிலை நடப்பில் உள்ள பகுதிகளில் பெரும்பாலான தொழில்துறைகள் தொடர்ந்து இயங்கலாம். சமூக இடைவெளி போன்ற சுகாதார முன்னெச்சரிக்கை நடவடிக்கைகளை அவை பின்பற்ற வேண்டும்.

ஆனால், வழிபாட்டுத் தலங்கள், பள்ளிகள் ஆகியவை மூடப்படும். விளையாட்டு நடவடிக்கைளுக்குத் தடை விதிக்கப்படும்.

சிலாங்கூர், கோலாலம்பூர், புத்ராஜெயா ஆகிய பகுதிகளில் இருந்து வெளியேறும், அங்கு செல்லும் வாகனங்களின் எண்ணிக்கையைக் கட்டுப்படுத்த அதிகாரிகள் சாலைத் தடுப்புகளை அமைக்க உள்ளனர்.


மலேசியாவில் நிலைமையைச் சமாளிக்க கூடுதலாக 1,900 சுகாதாரப் பராமரிப்பு பணியாளர்கள் தேவை

இந்நிலையில், கொவிட்-19 சூழலைச் சமாளிக்க பொதுச் சுகாதாரப் பராமரிப்புக் கட்டமைப்பில் கூடுதலாக 1,899 சுகாதார ஊழியர்களை ஒப்பந்த அடிப்படையில் நியமிக்குமாறு பொதுச் சேவை ஆணையம் மற்றும் மலேசிய நிதி அமைச்சிடம் அந்நாட்டுச் சுகாதார அமைச்சு கோரியுள்ளது.

சாபா, கெடா, சிலாங்கூர் ஆகிய மாநிலங்களில் அண்மையில் நோய்த்தொற்றுச் சம்பவங்கள் அதிகரித்துள்ளதைத் தொடர்ந்து கூடுதலான மருத்துவப் பணியாளர்களுக்கான தேவை ஏற்பட்டிருப்பதாக மலேசிய சுகாதார அமைச்சர் ஆதம் பாபா தெரிவித்துள்ளார்.

ஆய்வு அதிகாரிகள், தாதியர்கள், ஆய்வுக்கூடத் தொழில்நுட்ப வல்லுநர்கள் போன்றோர் அந்த மருத்துவப் பணியாளர்களில் அடங்குவர் என்று டாக்டர் ஆதம் நேற்று வெளியிட்ட அறிக்கையில் தெரிவித்தார்.

சுகாதாரப் பணியாளர்களின் எண்ணிக்கையை அதிகரிப்பதற்கான கோரிக்கை இம்மாதம் 9ஆம் தேதி சமர்ப்பிக்கப்பட்டதாக தெரிவித்த அவர், ஒப்பந்த அடிப்படையில் மருத்துவப் பணியாளர்களை அதிகரிக்க மலேசிய அரசாங்கம் ஒப்புதல் அளித்து இருப்பதைச் சுட்டினார். மருத்துவமனைகள், மருந்தகங்கள் ஆகியவற்றுடன் நாடு முழுவதும் உள்ள தனிமைப்படுத்டும் மையங்களில் சுகாதாரப் பணியாளர்கள் பணியமர்த்தப்படுவர் என்று டாக்டர் ஆதம் தெரிவித்தார்.

இதற்கிடையே, சாபாவில் கொவிட்-19க்கு எதிராக முன்களப் பணியாளர்களின் போராட்டம் மிகவும் முக்கியமான கட்டத்தில் இருப்பதாக மலேசிய சுகாதார அமைச்சின் தலைமை இயக்குநர் நூர் ஹிஷாம் அப்துல்லா தெரிவித்துள்ளார். கடந்த இரு வாரங்களாக சாபா மாநிலம் நோய்த்தொற்றால் மோசமாகப் பாதிக்கப்பட்டு உள்ளது.

மலேசியாவில் கொவிட்-19 நோய் பரவத் தொடங்கியதிலிருந்து 579 சுகாதாரப் பராமரிப்பு ஊழியர்கள் நோய்த்தொற்றால் பாதிக்கப்பட்டு இருப்பதாக மலேசியா கடந்த சனிக்கிழமை தெரிவித்துள்ளது. இம்மாதத்தின் முதல் 10 நாட்களில் சாபாவில் 85 சுகாதார ஊழியர்கள் பாதிக்கப்பட்டுள்ளதாக டாக்டர் நூர் ஹிஷாம் தெரிவித்தார்.


எல்லை திறப்பு: மலேசிய அரசிடம் திட்டத்தை ஜோகூர் சமர்ப்பிக்கும்

சிங்கப்பூர் உடனான மலேசிய எல்லையை முழுமையாகத் திறப்பதற்கு மலேசிய அரசாங்கத்திடம் ஜோகூர் அதன் வாதத்தை முன்வைக்கும் என்று அம்மாநில முதல்வர் ஹஸ்னி முகம்மது தெரிவித்துள்ளார். இம்மாதம் 19ஆம் தேதி பொருளியல் செயல் மன்றத்திடம் ஜோகூர் அரசாங்கம் தனது திட்டத்தை சமர்ப்பிக்கும் என்று அவர் நேற்று முன்தினம் கூறினார்.

“எல்லையை மீண்டும் திறப்பதற்கான அவசியத்தை இந்தத் திட்டம் உள்ளடக்குவதோடு சிங்கப்பூரில் பணிபுரிவோரையும் ஜோகூரில் செய்யப்பட்டுள்ள முதலீடுகளின் தாக்கத்தையும் அது உள்ளடக்கும்,” என்று திரு ஹஸ்னி விவரித்தார்.

சிங்கப்பூர்-ஜோகூர் உடனான எல்லை மூடப்பட்டிருப்பதால் ஜோகூரில் செயல்படும் ஏராளமான வர்த்தகங்கள் மோசமாகப் பாதிக்கப்பட்டுள்ளதாக அவர் சொன்னார். எல்லை தொடர்ந்து மூடப்பட்டிருந்தால் தங்களால் தொடர்ந்து இயங்க முடியாது என்று வெளிநாட்டு முதலீட்டாளர்கள் பலரும் ஜோகூர் அரசாங்கத்திடம் கூறியுள்ளதாகவும் திரு ஹஸ்னி சொன்னார். வர்த்தகங்கள் ஒருபுறமிருக்க, வேலைக்காக சிங்கப்பூருக்கு தினமும் சென்று வந்த பல்லாயிரக்கணக்கான மலேசியர்களும் பெரிதும் பாதிப்புக்கு உள்ளாகியிருப்பதாகவும் அவர் கூறினார்.


மலேசியா: மாமன்னர் எடுக்கும் முடிவுக்காக காத்திருக்கும் அன்வார்

மலேசியாவின் அடுத்த பிரதமராகப் போதிய நாடாளுமன்ற உறுப்பினர்களின் ஆதரவு தமக்கு இருப்பதாகக் கூறி வந்த எதிர்க்கட்சித் தலைவர் அன்வார் இப்ராஹிம், இன்று (அக்டோபர் 13) காலையில் மாமன்னரைச் சந்தித்தபோது அதற்கான ஆவணங்களை ஒப்படைத்தார்.

அவர் அளித்த சான்றுகளின் அடிப்படையில் அடுத்து வரும் நாள்களில் மாமன்னர் முடிவெடுப்பார் என்று எதிர்பார்க்கப்படுகிறது.

மொத்தம் 222 எம்.பி.க்களைக் கொண்ட மலேசிய நாடாளுமன்றத்தில் தமக்கு 120க்கு மேற்பட்ட உறுப்பினர்களின் ஆதரவு இருக்கிறது என்றும் அதனால் நாடாளுமன்றக் கீழவையில் பெரும்பான்மையை இழந்துவிட்ட பிரதமர் முகைதீன் யாசின் பதவி விலகுவதுதான் பொருத்தமாக இருக்கும் என்றும் எதிர்த்தரப்பு ‘பிகேஆர்’ கூட்டணியின் தலைவரான திரு அன்வார் தெரிவித்துள்ளார்.

“நாடாளுமன்ற உறுப்பினர்கள் இடையே எங்களுக்கு அறுதிப் பெரும்பான்மை இருப்பதைப் பதிவுசெய்துள்ளோம்,” என்று செய்தியாளர்களைச் சந்தித்தபோது திரு அன்வார் கூறினார்.

மாமன்னர்-அன்வார் சந்திப்பின் தொடர்பில் அரண்மனையில் இருந்து வெளியான அறிக்கையில், சந்திப்பு 25 நிமிடங்களுக்கு நீடித்ததாகவும், தமக்கு மொத்தம் எத்தனை எம்.பி.க்களின் ஆதரவு உள்ளது என்பதற்கான சான்றை திரு அன்வார் வழங்கியதாகவும் அவ்வறிக்கை குறிப்பிட்டது.

ஆனால், ஆதரவு அளிக்கும் எம்.பி.க்களின் பெயர் விவரங்களை திரு அன்வார் சமர்ப்பிக்கவில்லை என்றது அவ்வறிக்கை.

மாமன்னரின் சார்பாக, அரண்மனையின் தலைமைக் கணக்கு அதிகாரி அகமது ஃபாடில் ஷம்சுதீன் அந்த அறிக்கையை வெளியிட்டார்.

இவ்விவகாரம் தொடர்பில், கூட்டரசு அரசியலமைப்பில் இடம்பெற்றுள்ள சட்ட நடைமுறைகளை மதித்து, இணங்கி நடக்குமாறு மாமன்னர் அப்துல்லா ரியாத்துதீன் திரு அன்வாருக்கு அறிவுரை வழங்கியதாகச் சொல்லப்படுகிறது.

இதற்கிடையே, அம்னோ கட்சியின் ஆலோசனை மன்றத் தலைவர் ரஸாலி ஹம்ஸா இன்று பிற்பகலில் மாமன்னரைச் சந்தித்தார்.

ஜனநாயகச் செயல் கட்சியின் தலைமைச் செயலாளர் லிம் குவான் எங், மலேசிய இந்தியர் காங்கிரஸ் தலைவர் எஸ்.ஏ.விக்னேஸ்வரன் ஆகியோருக்கும் அரண்மனையில் இருந்து அழைப்பு வந்து இருப்பதாக ‘மலேசியாகினி’ செய்தித்தளம் தெரிவித்துள்ளது.


சாலையின் நடுவே பெண்ணை அடித்து, உதைக்கும் காணொளி; அடித்த ஆடவரை தேடும் போலிஸ்

மலேசியாவின் பண்டான் ஜெயாவில் மாது ஒருவரை மீண்டும் மீண்டும் ஓர் ஆடவர் உதைத்து, அடித்து துன்புறுத்துவதைக் காட்டும் காணொளியின் தொடர்பில், சம்பவத்தில் தொடர்புடைய ஆடவரை போலிசா ர்தேஎடி வருகின்றனர்.

அந்தக் காணொளி சமூக ஊடகங்களில் பெரிதளவில் பரவியதையடுத்து, அது தொடர்பான புகாரை பண்டான் இண்டா காவல் நிலையத் தலைவரிடமிருந்து தங்களது குழு புகாரைப் பெற்றதாக அம்பாங் ஜெயாவின் துணை போலிஸ் தலைமை கண்காணிப்பாளர் முகமது அஸாம் இஸ்மாயில் கூறினார்.

பண்டான் ஜெயாவில் உள்ள உணவகம் ஒன்றின் முன்பாக ஓர் ஆடவர் ஒரு பெண்ணை மீண்டும் மீண்டும் உதைப்பது, கன்னத்தில் அறைவது, தாக்குவது, கடுஞ்சொற்களால் சாடுவது போன்ற செயல்களில் ஈடுபடுவது அந்த ஒன்றரை நிமிட காணொளியில் பதிவாகியுள்ளது.

ஆனால், அந்தக் காணொளியில் தாக்கப்பட்டவர் இதுவரை போலிசில் புகார் அளிக்கவில்லை என்று கூறும் போலிசார், சம்பவத்தில் தொடர்புடைய பெண்ணையும் ஆடவரையும் தேடி வருவதாகக் குறிப்பிட்டனர்.

இந்தப் பிரச்சினையில் தொடர்புடைய இருவரும் உறவினர்களாக இருக்கலாம் என்று போலிசார் குறிப்பிட்டனர்.

வேண்டுமென்றே காயம் விளைவிப்பதற்கான குற்றவியல் தண்டனைச் சட்டப் பிரிவு 323, குடும்ப வன்முறை சட்டத்தின் 18 (a) பிரிவு, தொடர்புகள் மற்றும் பல்லூடகச் சட்டப் பிரிவு 233 ஆகியவற்றின் கீழ் விசாரணை மேற்கொள்ளப்படுகிறது.


அன்வார் கூட்டணித் தலைவர்களுடனான மாமன்னரின் சந்திப்பு இப்போதைக்கு இல்லை

அன்வார் இப்ராகிம் ஆதரவு கூட்டணித் தலைவர்களுடான சந்திப்பை மாமன்னர் ஒத்திவைத்திருப்பதாக அறிவிக்கப்பட்டு உள்ளது.

தங்களைத் தனித்தனியாக சந்திக்க அரண்மனையில் இருந்து அழைப்பு வந்ததாக எதிர்த்தரப்பு ஜனநாயக செயல் கட்சி தலைமைச் செயலாளர் லிம் குவான் இங்கும் அமானா கட்சியின் தலைவர் முகமது சபுவும் கூறினர். அக்டோபர் 14 (நேற்று), அக்டோபர் 22 ஆகிய தேதிகளில் அந்தச் சந்திப்புகள் நிகழவிருந்தன.

ஆனால், தலைநகர் கோலாலம்பூரிலும் சிலாங்கூர் மாநிலத்திலும் புதிய இருவார நடமாட்டக் கட்டுப்பாடு நேற்று முதல் நடப்புக்கு வருவதால் எல்லா சந்திப்புகளையும் மாமன்னர் ஒத்தி வைத்திருப்பதாக அரண்மனையின் மூத்த அதிகாரி அகமது ஃபாடில் ஷம்சுதின் அறிக்கை வெளியிட்டுள்ளார்.

கட்டுப்பாடுகள் விலக்கப்பட்ட பின்னர் சந்திப்புகளுக்கான புதிய தேதி முடிவு செய்யப்படும் என்றும் அந்த அறிக்கை குறிப்பிட்டது. சந்திப்பு ஒத்திவைக்கப்பட்டது குறித்து தங்களுக்கு அரண்மனை அறிவித்ததாக இரு தலைவர்களும் கூறினர்.

ஆயினும் மாமன்னரைச் சந்திக்க அழைக்கப்பட்டதாகக் கூறப்படும் மலேசிய இந்தியர் காங்கிரசின் தலைவர் எஸ்.ஏ.விக்னேஸ்வரன் அச்சந்திப்பு ஒத்திவைக்கப்பட்டது குறித்த அறிவிப்பு தமக்கு வரவில்லை என்றார்.

ஆளும் கூட்டணிக்கு அம்னோ மிரட்டல்

இதற்கிடையே, மலேசிய அரசியலில் மற்றொரு திருப்புமுனையாக ஆளும் கூட்டணியில் சலசலப்பு கிளம்பி உள்ளது.

இதுநாள் வரை பிரதமர் முகைதீன் யாசின் அரசாங்கத்திற்கு பக்கபலமாக தோள்கொடுத்து வரும் அம்னோ தமது ஆதரவை தொடருவது பற்றி ஓர் அறிவிப்பை வெளியிட்டு உள்ளது.

ஆளும் பெரிக்கத்தான் நேஷனல் கூட்டணிக்கான ஆதரவை விலக்குவது குறித்து அம்னோ பரிசீலித்து வருவதாக அதன் செய்தித்தொடர்பாளர் அகமது மஸ்லான் தெரிவித்து உள்ளார்.

“முகைதீன் அரசை ஆதரிக்க வேண்டுமெனில் சில நிபந்தனைகளை அம்னோ முன்வைக்கும்.

“அதனை எழுத்துபூர்வமாக ஒப்புக்கொண்டால் அம்னோ ஆதரவு தொடரும்,” என அவர் செவ்வாய்க்கிழமை பின்னேரத்தில் தெரிவித்தார். மலேசிய எதிர்க்கட்சித் தலைவர் அன்வார் இப்ராகிம் அரண்மனையில் மாமன்னரைச் சந்தித்துவிட்டு திரும்பிய சில மணி நேரங்களில் அம்னோ இந்த அறிவிப்பை வெளியிட்டது.

மேலும், ஆளும் கூட்டணியை ஆதரிப்பதற்குப் பதில், பாஸ் கட்சியுடன் இணைந்து முவாஃபகத் நேஷனல் என்னும் மலாய் சார்பு கூட்டணியைப் பிரபலப்படுத்தவும் அரசியல் கூட்டணியாக அதனைப் பதிவு செய்யவும் அம்னோ ஏற்பாடு செய்யும் என்றும் திரு மஸ்லான் தெரிவித்தார்.

2018 மே மாதம் நடைபெற்ற பொதுத் தேர்தலில் தோல்வியுற்று ஆட்சியைப் பறிகொடுத்த அம்னோ தற்போதைய அரசாங்கத்தின் தூணாக விளங்கி வருகிறது. அது தனது ஆதரவை விலக்கிக் கொண்டால் முகைதீன் அரசு கவிழும் அபாயம் உள்ளது.


விசாரணைக்கு முன்னிலையாக அன்வாருக்கு அழைப்பாணை

மலேசியாவின் பிரதமர் பதவியை ஏற்பதற்கு தமக்கு போதுமான அளவுக்கு நாடாளுமன்றத்தில் ஆதரவு இருப்பதாக எதிர்க்கட்சித் தலைவர் அன்வார் இப்ராகிம் கூறியதன் தொடர்பில், சில நாடாளுமன்ற உறுப்பினர்கள் அளித்த புகாரின் விசாரணைக்காக திரு அன்வாருக்கு மலேசிய போலிஸ் அழைப்பாணை அனுப்பியுள்ளது.

நாளை அவர் காவல் நிலையத்தில் முன்னிலையாவார் என்று கூறப்பட்டது. 6 புகார்கள் பதிவு செய்யப்பட்டுள்ளதாகக் கூறப்படுகிறது.

நேற்று முன்தினம் தமக்கு நாடாளுமன்றத்தில் இருக்கும் ஆதரவு தொடர்பிலான ஆவணங்களை திரு அன்வார் மாமன்னரைச் சந்தித்து வழங்கினார்.

அம்னோ கட்சித் தலைவர் அகமது ஸாகிட் ஹமிடி வரும் நாட்களில் காய்களை நகர்த்துவதன் அடிப்படையில் திரு முகைதீன் யாசினின் பிரதமர் பதவிக்காலம் இருக்கும் என்று வட்டாரச் செய்தியாளர் லெஸ்லி லோப்பெஸ் குறிப்பிட்டுள்ளார்.

இதற்கிடையே, ஆளும் பெரிக்கத்தான் நேஷனல் கூட்டணியிலிருந்து வெளியேறிவிடப்போவதாக அம்னோ கட்சி மிரட்டியிருப்பதற்கு பிரதமர் முகைதீன் யாசினின் பாஸ் கட்சி விளக்கம் கோரியுள்ளது.

நாட்டில் கொவிட்-19 தொற்று படுவேகமாக அதிகரித்து வரும் வேளையில், அரசியல் தலைவர் பதவிப் போரில் ஈடுபட்டிருப்பது மலேசிய மக்களிடையே அதிருப்தியை ஏற்படுத்தியுள்ளது.


மலேசிய மாமன்னர்: மீண்டும் நிச்சயமற்ற அரசியல் சூழலை உருவாக்க வேண்டாம்

மலேசிய அரசியலில் அடுத்த சில வாரங்களில் என்ன நடக்கும் என்பதை மூவர் தீர்மானிக்கக்கூடும்.

அதில் இருவருக்கு மலேசியாவின் பிரதமர் ஆக வேண்டுமென விருப்பம்; ஒருவர் ஏற்கெனவே இருமுறை பிரதமராக இருந்தவர்.

அம்னோ தலைவர் ரஸாலி ஹம்சா, எதிர்க்கட்சித் தலைவர் அன்வர் இப்ராகிம் ஆகியோர் பிரதமர் பதவியைக் கைப்பற்ற நினைக்கையில், அவர்களில் ஒருவருக்கு டாக்டர் மகாதீர் ஆதரவு தெரிவித்துள்ளார்.

கு லி என பலராலும் அறியப்படும் திரு ரஸாலியும் டாக்டர் மகாதீரும் இணைந்து திரு அன்வாரின் பிரதமர் கனவைக் கலைக்கத் திட்டமிடுவதாகக் கூறப்படுகிறது.

இருவரும் இணைந்து திரு அன்வாரைத் தோற்கடிக்க முயற்சி செய்வதாக ஊடக ஆலோசகர் அஸ்மி அன்ஷார் குறிப்பிட்டார்.

பொதுவான எதிரிக்கு எதிராக இருவரும் கைகோத்திருப்பதாகப் பலரும் குறிப்பிடுகின்றனர். டாக்டர் மகாதீர், அவரது மனைவி, திரு கு லி ஆகிய மூவரும் கைகோத்தபடி நிற்பதைக் காட்டும் புகைப்படமும் சமூக ஊடகங்களில் பரவி வருகிறது.

திரு ரஸாலியும் டாக்டர் மகாதீரும் முன்பு எதிரெதிர் கருத்துகளைக் கொண்டிருந்தாலும் ஒருவருக்கொருவர் பெயர் சொல்லி அழைக்கும் அளவுக்கு சமநிலையில் இருப்பவர்கள்.

கடந்த மார்ச் மாதத்தில் டாக்டர் மகாதீர் சமர்ப்பித்த கடிதத்தின் அடிப்படையில் தற்போதைய பிரதமர் முகமது யாசினுக்கு எதிராக நம்பிக்கையில்லா தீர்மானத்தை விரைவில் நிறைவேற்றுமாறு ரஸாலி வெளியிட்ட கடிதம் குறிப்பிடுவதையும் திரு அஸ்மி சுட்டிக்காட்டினார்.

அரசியல் கட்சிகள், சுயேச்சை நாடாளுமன்ற உறுப்பினர்களைக் கொண்ட ‘ஒன்றுபட்ட அரசாங்கத்தை’ உருவாக்க திரு கு லி திட்டமிடுவதாக அஸ்மி குறிப்பிடுகிறார்.

இந்நிலையில், பிரதமர் முகைதீன் தலைமையிலான தேசிய கூட்டணியில் இடம்பெற்றுள்ள அம்னோ, தமது கட்சிக்கு துணைப் பிரதமர் பதவி வழங்கப்பட வேண்டும் என்று போர்க்கொடி உயர்த்தியிருக்கிறது.

தற்போதைய அமைச்சரவையைக் கலைத்துவிட்டு அம்னோவுக்கு முக்கிய பொறுப்புகள் வழங்கப்பட வேண்டும் என்று அம்னோ உச்சமன்றத்தின் உறுப்பினர்களில் ஒருவரான தாஜுதீன் அப்துல் ரஹ்மான் கூறியுள்ளார்.

கூட்டணிக் கட்சிகளை உள்ளடக்கி ஆட்சிமன்றக் குழு ஒன்று அமைக்கப்பட வேண்டும். அப்போதுதான் முக்கிய கொள்கைகள் தொடர்பில் அரசாங்கத்திற்கு கூட்டணிக் கட்சிகள் ஆலோசனைகளை வழங்க முடியும்,” என்று அவர் குறிப்பிட்டார்.

இந்நிலையில், நாட்டை மற்றொரு முறை நிச்சயமற்ற அரசியல் சூழலை உருவாக்க வேண்டாம் என மலேசிய அரசியல் தலைவர்களிடம் மாமன்னர் அல்-சுல்தான் அப்துல்லா ரியாத்துடின் அல்-முஸ்தஃபா பில்லா ஷா கேட்டுக்கொண்டுள்ளார்.


‘எம்.பி.க்கள் ஆதரவு விவகாரம் போலிசுக்கு தேவையற்றது’

பெரும்பாலான நாடாளுமன்ற உறுப்பினர்களின் ஆதரவு தமக்கு இருப்பதாகவும் தம்மை பிரதமராக நியமிக்க வேண்டும் என்றும் மலேசிய மாமன்னரை அண்மையில் சந்தித்துக் கேட்டுக்கொண்டார் கெஅடிலான் கட்சித் தலைவர் அன்வார் இப்ராஹிம்.

121 நாடாளுமன்ற உறுப்பினர்களின் ஆதரவு தமக்கு இருப்பதாக அன்வார் கூறியதை அடுத்து, மலேசியாவில் உள்ள பல அரசியல் கட்சி கள் போலிசில் புகார் செய்தன.

இதுகுறித்து அன்வாரிடம் மலேசிய போலிஸ் நேற்று விசாரணை நடத்தியது.

போர்ட் டிக்சன் நாடாளுமன்ற உறுப்பினரான அன்வாரிடம் புக்கிட் அமானில் உள்ள போலிஸ் தலைமையகத்தில் விசாரணை நடத்தப்பட்டது.

கிட்டத்தட்ட இரண்டு மணி நேர விசாரணைக்குப் பிறகு போலிஸ் தலைமையகத்தைவிட்டு அன்வார் வெளியேறினார்.

தலைமையகத்துக்கு வெளியே காத்துக்கொண்டிருந்த செய்தியாளர்களிடம் அவர் பேசினார்.

“போலிசுக்கு நான் என் முழு ஒத்துழைப்பைத் தந்துள்ளேன். அரசியல் பலத்தைப் பயன்படுத்தி எனக்குத் தொல்லை கொடுக்கிறார்கள். எனக்குத் தொல்லை கொடுக்கச் சொல்லி அதிகாரத்தில் இருப்பவர்கள் போலிசுக்கு உத்தரவிட்டுள்ளனர்.

“எனக்கு ஆதரவு வழங்கும் நாடாளுமன்ற உறுப்பினர்களின் பெயர்களை போலிசார் கேட்டனர். இது அவர்களுக்குத் தேவையற்றது. எனக்கும் மாமன்னருக்கும் இடையே நடைபெற்ற உரையாடல் பற்றி கேள்வி எழுப்புவது நியாயமற்றது,” என்றார் அன்வார்.


6 வழக்குகளில் மலேசிய போலிஸ் அன்வாரிடம் விசாரணை

மலேசிய எதிர்க்கட்சித் தலைவர் அன்வார் இப்ராஹிம் சம்பந்தப்பட்ட ஆறு வழக்குகளை மலேசிய போலிஸ் விசாரித்து வருகிறது.

மலேசியாவின் அடுத்த பிரதமராக திரு அன்வாருக்கு ஆதரவு அளிக்கவிருக்கும் 121 எம்.பி.க்கள் என ஒரு பட்டியல் சமூக ஊடகங்களில் வலம் வந்த விவகாரம் அவ்வழக்குகளில் ஒன்று.

அதன் காரணமாகப் பொது ஒழுங்கிற்கு ஊறு விளைவித்தது தொடர்பிலும் திரு அன்வார் விசாரிக்கப்பட்டு வருகிறார்.

பிகேஆர் கட்சித் தலைவரான திரு அன்வாரிடமிருந்து நேற்று போலிஸ் வாக்குமூலம் பெற்றது என்று குற்றப் புலனாய்வுத் துறையின் இயக்குநர் ஹுஸிர் முகம்மது இன்று தெரிவித்தார்.

பக்கத்தான் ஹரப்பான் கூட்டணியில் இருந்து எம்.பி.க்கள் பலர் வெளியேறியதை அடுத்து, இப்போதைய பிரதமர் முகைதீன் யாசின் தலைமையில் கடந்த மார்ச் மாதம் ‘பெரிக்கத்தான் நேஷனல்’ என்ற புதிய கூட்டணி உருவாகி, ஆட்சியைப் பிடித்தது.

இந்நிலையில், திரு அன்வார் ஆதரவுப் பட்டியலில் தங்களது பெயரும் இடம்பெற்று இருந்ததை அடுத்து எம்.பி.க்கள் பலர் போலிசிடம் புகார் அளித்தனர்.

“இந்த விவகாரம் தொடர்பில் இதுவரை 113 புகார்கள் வந்துள்ளன,” என்று போலிஸ் கூறியது.

வெளிப்படையாகவும் நியாயமாகவும் விசாரணை நடத்துவதற்கு ஏதுவாக தங்களுக்குப் போதிய கால அவகாசம் அளிக்கப்பட வேண்டும் என்று போலிஸ் கேட்டுக்கொண்டு இருக்கிறது.

கடந்த செவ்வாய்க்கிழமை மாமன்னருடனான சந்திப்பிற்குப் பின், தமக்குப் பெரும்பான்மை உள்ளது என்பதற்கான சான்றை அவரிடம் அளித்துள்ளதாக திரு அன்வார் செய்தியாளர்களிடம் கூறினார். அதன் தொடர்பிலும் அவர் விசாரிக்கப்பட்டு வருகிறார்.

ஓரினப் புணர்ச்சியில் ஈடுபட்டதாகக் கூறி திரு அன்வார் ஏற்கெனவே இருமுறை தண்டிக்கப்பட்ட நிலையில், மீண்டும் அத்தகைய புகாரின் தொடர்பில் அவர் விசாரிக்கப்பட்டு வருகிறார்.

இதற்கு அரசியல் நெருக்கடிகளே காரணம் என திரு அன்வார் குற்றம் சாட்டியிருந்தார்.

ஆனால், அதை மறுத்துள்ள திரு ஹுஸிர், “எவ்வித அரசியல் அழுத்தமும் அரசியல் கட்சிகளின் குறுக்கீடுகளும் இன்றி விசாரணை நடத்தப்பட்டு வருவதாகத் தெரிவித்து இருக்கிறார்.


பேச்சுவார்த்தைக்கு அம்னோ ஆயத்தம்

கோலாலம்பூர்: இவ்வாரத் தொடக்கத்தில் இடம்பெறும் முக்கிய சந்திப்புகள் மலேசியப் பிரதமர் முகைதீன் யாசின் தமது பதவியில் நீடிப்பாரா என்பதைத் தீர்மானிப்பதாக அமையலாம்.

பிரதமர் முகைதீன் தலைமையிலான ‘பெரிக்கத்தான் நேஷனல்’ கூட்டணி அரசுக்குத் தொடர்ந்து ஆதரவு அளிப்பதா இல்லையா என அம்னோ முடிவு செய்யவுள்ளதாகத் தகவல்கள் வெளியாகியுள்ளன.

கூட்டணியில் இடம்பெற்றுள்ள அம்னோ, பெர்சத்து, ‘பாஸ்’ கட்சிகள் இன்று கூடி, தங்களுக்கு இடையிலான வேறுபாடுகளைக் களையும் முயற்சியில் ஈடுபடவுள்ளன. அப்போது அமைச்சரவையை மாற்றத்திற்கு அம்னோ வலியுறுத்தும் எனத் தெரிகிறது.

இதைத் தொடர்ந்து, அம்னோ கட்சியின் உச்ச மன்றக் கூட்டம் நாளை இடம்பெறவுள்ளது.

இன்னும் இரு வாரங்களில் அடுத்த ஆண்டிற்கான வரவுசெலவுத் திட்ட அறிக்கை நாடாளுமன்றத்தில் தாக்கல் செய்யப்பட உள்ளது. ஆனால், அதுவரை பெரிக்கத்தான் கூட்டணி அரசாங்கம் தாக்குப்பிடிக்குமா என்பது கேள்விக்குறியாகி இருக்கிறது.

மொத்தம் 222 எம்.பி.க்களைக் கொண்ட மலேசிய நாடாளுமன்றத்தில் பெரிக்கத்தான் கூட்டணிக்கு 113 பேரின் ஆதரவு இருக்கிறது. அவர்களில் அம்னோ எம்.பி.க்கள் 39 பேர்.

பிரதமர் முகைதீனின் பெர்சத்து கட்சிக்கும் அம்னோவிற்கும் இடையே உரசல் அதிகமாகி வரும் நிலையில், ‘பாஸ்’ கட்சி சமாதான முயற்சியில் இறங்கும் எனத் தெரிகிறது.

முன்னதாக, கடந்த வாரம் மாமன்னரைச் சந்தித்தபோது தமக்கு 120 எம்.பி.க்களின் ஆதரவு இருப்பதாகக் கூறி, அதற்கான ஆவணங்களையும் அளித்திருந்தார் எதிர்க்கட்சித் தலைவர் அன்வார் இப்ராகிம்.

இதையடுத்து, திரு முகைதீன் தலைமையிலான அரசாங்கத்திற்குத் தொடர்ந்து ஆதரவளிக்கப் புதிய நிபந்தனைகளை விதிப்பது என அம்னோ தலைமைத்துவம் முடிவெடுத்துள்ளதாகக் கூறப்படுகிறது. அம்னோ தலைவர் ஸாஹிட் ஹமிடி, தலைமைச் செயலாளர் அகமது மஸ்லான் உள்ளிட்டோருக்கு அமைச்சரவையில் இடமளிக்க வேண்டும் என்பதும் அந்த நிபந்தனைகளில் ஒன்று எனச் சொல்லப்படுகிறது.

இதற்கிடையே, கட்சியிலும் தமது செல்வாக்கை வலுப்படுத்த திரு ஸாஹிட் முயன்று வருகிறார். நீண்டகாலமாக எம்.பி.யாக இருக்கும் அம்னோ ஆலோசனை மன்றத்தின் தலைவர் ரஸாலி ஹம்ஸா, கட்சித் தலைவர் பதவிக்குக் குறிவைத்துள்ளதாகக் கூறப்படுகிறது.

இந்நிலையில், கடந்த வாரம் அம்னோ உச்ச மன்ற உறுப்பினர்களைத் தனித்தனியாகச் சந்தித்த திரு ஸாஹிட், தலைவராக நீடிக்க தமக்குத் தொடர்ந்து ஆதரவளிக்கும்படி கேட்டுக்கொண்டதாக கட்சி வட்டாரங்களைச் சுட்டி ‘ஸ்ட்ரெய்ட்ஸ் டைம்ஸ்’ செய்தி வெளியிட்டுள்ளது.


மலேசியா: புதிய உச்சமாக 871 பேருக்குத் தொற்று

இதற்குமுன் இல்லாத வகையில் மலேசியாவில் நேற்று ஒரே நாளில் 871 பேருக்கு கொவிட்-19 உறுதிசெய்யப்பட்டது. இதையடுத்து, மொத்த பாதிப்பு 20,498ஆக உயர்ந்தது.

மேலும் எழுவர் உயிரிழக்க, கொரோனா தொற்றால் மாண்டோர் எண்ணிக்கை 187ஆக அதிகரித்தது.

சாபாவிலும் தலைநகர் கோலாலம்பூர் அமைந்துள்ள சிலாங்கூர் மாநிலத்திலும் தொற்றுச் சம்பவங்கள் அதிகரித்ததால் அங்கு நடமாட்டக் கட்டுப்பாட்டு ஆணை பிறப்பிக்கப்பட்டுள்ளது.

இதனிடையே, கிள்ளான் பள்ளத்தாக்கில் கொரோனா தொற்றால் பாதிக்கப்பட்டவர்களில் பத்தில் ஒன்பது பேர் அப்பகுதியில் உள்ள கடைத்தொகுதிகளுக்கும் உணவகங்களுக்கும் சென்று வந்ததாகச் சுகாதார அமைச்சு தெரிவித்து இருக்கிறது.


சிலாங்கூரில் மாசடைந்த நீர்; விநியோகம் தற்காலிகமாக நிறுத்தப்பட்டதால் 5 மில்லியன் மக்கள் அவதி

சிலாங்கூர் நதிநீர் மாசடைந்திருப்பதால் அம்மாநிலத்தில் சில தண்ணீர் சுத்திகரிப்பு ஆலைகள் மூடப்பட்டுள்ளன.

இதன் விளைவாக சிலாங்கூரில் உள்ள சில பகுதிகளில் தண்ணீர் விநியோகம் தற்காலிகமாக நிறுத்தப்பட்டுள்ளதால் கிட்டத்தட்ட ஐந்து மில்லியன் பேர் தண்ணீர் இன்றி சிரமப்படுவதாக மலேசிய ஊடகம் தெரிவித்துள்ளது.

தலைநகர் கோலாலம்பூர், பெட்டாலிங், கிள்ளான், ஷா அலாம், கோலா சிலாங்கூர், ஹுலு சிலாங்கூர், கொம்பாக், கோலா லங்காட் ஆகிய இடங்களில் பாதிப்பு ஏற்பட்டுள்ளது. தண்ணீர் மாசடைந்திருப்பதை சிலாங்கூர் அதிகாரிகள் நேற்று அதிகாலை 2 மணி அளவில் கண்டுபிடித்தனர்.

கடந்த செப்டம்பர் மாதம் கொங் நதிநீர் மாசடைந்ததை அடுத்து, சிலாங்கூரில் தண்ணீர் விநியோகம் பாதிக்கப்பட்டது. அதுமட்டுமின்றி, கடந்த சனிக்கிழமையன்று தண்ணீர் குழாய் வெடித்ததால் சிலாங்கூர் மாநிலத்தில் தண்ணீர் விநியோகம் தடைப்பட்டது.

பெரும்பாலான பழுதுபார்ப்புப் பணிகள் முடிந்துவிட்டதாக சிலாங்கூர் தண்ணீர் விநியோக ஆணையம் தெரிவித்தது. இருப்பினும், துர்நாற்றம் இன்னும் நீங்காத காரணத்தால் ஆலைகளில் வேலையைத் தொடர முடியவில்லை என்று அது குறிப்பிட்டது. பாதிக்கப்பட்ட இடங்களில் வசிப்பவர்களுக்குத் தண்ணீர் லாரிகள் மூலம் தண்ணீர் விநியோகிக்கப்படும் என்று அதிகாரிகள் தெரிவித்தனர்.

மருத்துவமனைகள், ரத்த சுத்திகரிப்பு நிலையங்கள் போன்ற முக்கிய சேவை இடங்களுக்கு முன்னுரிமை வழங்கப்படும் என்று அவர்கள் கூறினர்.


மலேசியாவில் ‘லிபோசக்‌சன்’ சிகிச்சையின்போது உயிரிழந்த மாடலிங் அழகி

2014ஆம் ஆண்டு நடைபெற்ற ஆசிய மாடலிங் போட்டியில் முதல் பரிசு பெற்றவர் குமாரி சியூ, 23.

ஆனாலும், தம் திருமணத்தில் அழகான தோற்றத்துடன் இருக்க வேண்டும் என்பதற்காக உடல் எடையைக் குறைக்க எண்ணிய மலேசியரான அவர், கோலாலம்பூரின் சேராசில் உள்ள அழகு நிலையம் ஒன்றில் ‘லிபோசக்‌சன்’ எனப்படும் கொழுப்பு குறைப்பு சிகிச்சை மேற்கொண்டார்.

ஆனால், கடந்த சனிக்கிழமை (அக்டோபர் 17) சிகிச்சையின்போது அவர் உயிரிழந்துவிட்டார்.

கைகளில் உள்ள கொழுப்பை நீக்குவதற்காக, இணையத்தில் தேடி அந்த அழகு நிலையத்தைக் கண்டுபிடித்த குமாரி சியூ, 2,500 ரிங்கிட் (S$820) விலையிலான அந்தச் சேவைக்குப் பதிவு செய்தார்.

சிகிச்சைக்குச் செல்லும்போது தனது நண்பரையும் உடன் அழைத்துச் சென்றார் அவர். சிகிச்சையின் தொடக்கமாக, அவருக்கு மயக்க ஊசி போடப்பட்டதாக உள்ளூர் ஊடகங்கள் தெரிவித்தன.

ஊசி போட்ட அரை மணி நேரத்துக்குள் அவருக்கு உடல் நலக் குறைவு ஏற்பட்டது. சுமார் ஒரு மணி நேரத்தில் அவரது இதயத் துடிப்பு நின்றுபோனதாகத் தெரிவிக்கப்பட்டது.

உடனடியாக, அருகில் இருக்கும் மருத்துவமனைக்குக் கொண்டு செல்லப்பட்டு, இதய செயல்பாட்டை மீட்க முயற்சிகள் எடுக்கப்பட்டன; ஆனால், அந்தப் பெண் இறந்துபோனதாக அதிகாரிகள் தெரிவித்தனர்.

அத்தகைய சிகிச்சையை மேற்கொள்ள அந்த அழகு நிலையத்துக்கு உரிமம் வழங்கப்படவில்லை என்பது விசாரணையில் தெரியவந்துள்ளது. அந்த சிகிச்சையை மேற்கொண்ட பணியாளரும் நிபுணத்துவ உரிமம் பெற்றிருக்கவில்லை என்று குமாரி சியூ வின் சகோதரர் தெரிவித்தார்.

அந்த அழகு நிலையத்தின் உரிமையாளர்களான தாயும் மகளும் விசாரணைக்காக தடுத்து வைக்கப்பட்டதாக தி ஸ்டார் செய்தி தெரிவித்தது.

அந்த அழகு நிலையத்தில் இத்தகைய சிகிச்சை குறைந்தபட்சம் 10 வாடிக்கையாளர்களுக்கு செய்யப்பட்டதாகக் கூறப்படுகிறது.


மலேசியாவில் அவசரநிலை அறிவிப்பது குறித்து பேச்சு

மலேசியாவில் அவசரநிலை நடவடிக்கைகள் அறிவிப்பது தொடர்பில் பேச, மலேசிய பிரதமர் முகைதீன் யாசின் நேற்று மாலை மாமன்னர் சுல்தான் அப்துல்லா அகம்மது ஷாவை குவாந்தான், பாஹாங்கில் சந்தித்தார்.

மாமன்னரின் அனுமதியுடன் அவசரநிலையைப் பிரகடனப்படுத்தும் அதிகாரத்தைத் தாம் பெற, பிரதமர் இச்சந்திப்பை நிகழ்த்தியதாகக் கூறப்படுகிறது.

மலேசிய நாடாளுமன்றத்தில் நடைபெறவுள்ள 2021 வரவுசெலவுத் திட்ட அமர்வு, திடீர் தேர்தலுக்கு வழி விட்டுவிடக் கூடாது என்பதற்காக நேற்று காலை நடந்த சிறப்பு அமைச்சரவைக் கூட்டத்தில் அவசரகால நடவடிக்கைகள் குறித்து முடிவெடுக்கப்பட்டது. சாபாவில் நடந்து முடிந்த தேர்தலை அடுத்து மலேசியாவில் முன்னர் காணாத அளவில் கிருமித்தொற்று சம்பவங்கள் பதிவாகி வருகின்றன.

இந்த வாரத்தில் பலமுறை நாள் ஒன்றுக்கு 800க்கும் மேற்பட்ட புதிய தொற்று சம்பவங்கள் உறுதிசெய்யப்பட்டன.

இவ்வாறு மலேசியாவில் கொரோனா கிருமித்தொற்று அலை மீண்டும் எழும் நிலையில், அதைக் கட்டுப்படுத்தும் வகையில் அரசாங்கம் அதன் செலவினத்தைத் திட்டமிடுவதை உறுதிசெய்ய வேண்டுமே தவிர, மேன்மேலும் தடுமாறும் அரசியல் சூழலால் அது பாதிப்படையக்கூடாது என்ற கருத்து நிலவுகிறது. இதற்காக ‘பொருளியல் அவசரகால நிலை’ அறிவிக்கப்படலாம் என்று ‘தி ஸ்ட்ரெய்ட்ஸ் டைம்ஸ்’ நாளிதழுக்குத் தெரிவிக்கப்பட்டது.

“1969 இனக் கலவரங்களுக்குப் பிறகு விதிக்கப்பட்ட ஊரடங்கு, பாதுகாப்புப் பணியில் ஈடுபடுத்தப்பட்ட ராணுவப் படைகள் போன்ற சூழ்நிலை இருக்காது. மாறாக, நடமாட்டக் கட்டுப்பாட்டு ஆணைப்படி இயல்பு வாழ்க்கை தொடரும். சுகாதார நெருக்கடி ஒன்றைச் சமாளிப்பதில் அரசியல் குறுக்கிடாது,” என்று பெயர் குறிப்பிட விரும்பாத ஒரு நம்பகமான நபர் தெரிவித்தார். அமைச்சரவைக் கூட்டத்தில் ஆயுதப் படைத் தலைவர், அரசாங்கத் தலைமை போலிஸ் அதிகாரி, அரசாங்கத் தலைமைச் சட்ட அதிகாரி ஆகியோரும் கலந்துகொண்டனர்.

கிருமிப் பரவலைக் கட்டுக்குள் கொண்டுவரும்வரை தேசிய அளவிலான தேர்தல்கள் நடக்காததை உறுதிசெய்ய வேண்டும் என்று உயர்மட்டக் கூட்டங்களின்போது சுகாதார அதிகாரிகள் வலியுறுத்திக் கூறியிருந்தனர். இதன் தொடர்பில் இவ்வாரத் தொடக்கத்தில் இந்த மூவரிடமும் ஆலோசனை பெறப்பட்டதாக கூறப்படுகிறது. அவசரகாலத்தைப் பிரகடனப்படுத்தும் அதிகாரத்தை வழங்குமாறு அமைச்சரவை எடுத்த முடிவு, பின் நேற்று பகல் தேசிய பாதுகாப்பு மன்றக் கூட்டத்தில் ஆலோசிக்கப்பட்டதாக உயர் மட்ட அமைச்சரவை உதவியாளர் ஒருவர் குறிப்பிட்டார்.

“வரவுசெலவுத் திட்டம் 2021 அமல்படுத்தப்படுவதை உறுதிசெய்வதற்காக சிறப்பு அமைச்சரவை கூட்டம் நடந்தது. இனி மாமன்னருடன் பிரதமர் பேசுவதற்கு நாம் காத்திருக்க வேண்டும்,” என்றார் அவர்.

இதையடுத்தே அவசரநிலை குறித்து அறிவிப்பதற்கு அனுமதி கோர, பிரதமர் முகைதீன் மலேசிய மாமன்னரைச் சந்தித்து இரண்டு மணி நேரம் பேசினார்.

விதிமுறை 150ன் கீழ் மாமன்னரின் அனுமதியுடன் மத்திய அரசியலமைப்பின்படி அவசரநிலை அறிவிக்கப்படலாம். அவ்வாறு அறிவிக்கப்பட்டால் நாடாளுமன்றம் நிறுத்தி வைக்கப்படும். அரசாங்கத்தின் நிர்வாகத்தில் அதிகாரம் ஒப்படைக்கப்படும். அதன்படி விதிமுறைகளை உருவாக்குவதும் பொதுப் பாதுகாப்பை உறுதி செய்வதற்குத் தேவையான செலவினத்துக்கு ஒப்புதல் அளிக்கவும் முடியும்.


மலேசியா: கொரோனாவால் பத்துப் பேர் மரணம்

மலேசியாவில் இதற்குமுன் இல்லாத வகையில் கொவிட்-19 தொற்றால் ஒரே நாளில் பத்துப் பேர் உயிரிழந்தனர்.

இதையடுத்து, அங்கு கிருமித் தொற்றால் மாண்டோர் எண்ணிக்கை 214ஆக அதிகரித்தது.

நேற்று முன்தினம் 800க்கு மேற்பட்டோரை கொரோனா தொற்றிய நிலையில், நேற்று அந்த எண்ணிக்கை 710ஆகப் பதிவானது.

ஆக அதிகமாக சாபா மாநிலத்தில் 528 பேர் கிருமித்தொற்றால் புதிதாகப் பாதிக்கப்பட்டனர். சிலாங்கூர் (62), பினாங்கு (39), நெகிரி செம்பிலான் (37), லபுவான் (19) ஆகிய மாநிலங்கள் அடுத்த இடங்களைப் பிடித்தன.

மலேசியாவில் இதுவரை 24,514 பேரை கொரோனா தொற்றிவிட்ட நிலையில் அவர்களில் 15,884 பேர் பாதிப்பிலிருந்து மீண்டுவிட்டனர். இப்போது 90 பேர் தீவிர சிகிச்சைப் பிரிவில் உள்ளனர்.


மலேசியாவில் 1,228 பேருக்குத் தொற்று

மலேசியாவில் இதுவரை இல்லாத அளவாக ஒரே நாளில் 1,228 பேருக்கு கொவிட்-19 நோய்த்தொற்று உறுதி செய்யப்பட்டு உள்ளதாக நேற்று அந்நாட்டு சுகாதார அமைச்சு அறிவித்தது.

கிழக்கு மலேசியாவின் சாபா மாநிலத்தில் மட்டும் 889 பேருக்குத் தொற்று உறுதியானதாக மலேசிய சுகாதார அமைச்சின் தலைமை இயக்குநர் நூர் ஹிஷாம் அப்துல்லா தெரிவித்தார்.

நோய்த்தொற்றால் மேலும் எழுவர் உயிரிழந்துவிட்டனர். அவர்களையும் சேர்த்து அந்நாட்டில் உயிரிழந்தவர்களின் எண்ணிக்கை 221 ஆக உயர்ந்துள்ளது.

தொற்று அதிகரிப்பதால் முன்களப் பணியாளர்களுக்கு சோர்வு

இதற்கிடையே, மலேசியாவில் கொவிட்-19 நோய்த்தொற்றை எதிர்த்துப் போராடிவரும் முன்களப் பணியாளர்கள், கூடுதல் பணிச்சுமை காரணமாக சோர்வடைந்து இருப்பதாக டாக்டர் நூர் ஹிஷாம் தெரிவித்துள்ளார்.

இதுகுறித்து தமது ஃபேஸ்புக் பக்கத்தில் நேற்று பதிவிட்ட அவர், மருத்துவப் பணியாளர்கள் உடல் ரீதியாகவும் மன ரீதியாகவும் சோர்வடைந்து இருப்பதாகக் கூறினார். மலேசியாவில் அண்மைக் காலமாக நோய்த்தொற்றுச் சம்பவங்கள் மீண்டும் அதிகரித்து இருப்பதே அதற்குக் காரணம்.

நோய்த்தொற்று நிலவரத்தைச் சமாளிப்பதில் அனைவரும் ஒன்றுகூடி செயல்படுமாறு டாக்டர் நூர் ஹிஷாம் மலேசியர்களுக்கு அழைப்பு விடுத்துள்ளார்.

மலேசியாவில் நோய்த்தொற்று மீண்டும் அதிகரிக்க காரணமாக விளங்கிய சாபா மாநிலத்தின் சட்டமன்றத் தேர்தலில் இருந்து மலேசியர்கள் கற்றுக்கொள்ள வேண்டும் என்றும் அவர் சொன்னார்.

“கொவிட்-19க்கு எதிரான போரில் நமக்கு ஒற்றுமை தேவை. கடந்த 10 மாதங்களாக நமது முன்களப் பணியாளர்கள் கடுமையாகப் போராடி வந்துள்ளனர். ஆனால் வேலைப்பளு அதிகரித்துள்ளதால் அவர்களுக்கு சோர்வு ஏற்பட்டுள்ளது.

“என்றாலும், இந்த நேரத்தில் அவர்கள் முயற்சியைக் கைவிட்டால் இவ்வளவு தூரம் நாம் கடந்து வந்த பயணத்திற்கு அர்த்தமில்லாமல் போய்விடும்,” என்று டாக்டர் நூர் ஹிஷாம் பதிவிட்டார்.

இதற்கிடையே, சாபா மாநிலத்தில் நிபந்தனையுடன் கூடிய நடமாட்டக் கட்டுப்பாட்டு ஆணை மேலும் 14 நாட்களுக்கு நீட்டிக்கப்பட்டுள்ளது.

மூத்த அமைச்சர் இஸ்மாயில் சப்ரி யாக்கோப் ஃபேஸ்புக் வழியாக நேற்று நடைபெற்ற செய்தியாளர் சந்திப்பில் இதனை அறிவித்தார்.

“சாபாவில் இன்னமும் நோய்த்தொற்று குறையவில்லை. எனவே, சாபா மாநில அரசாங்கத்தின் கோரிக்கையை ஏற்று அக்டோபர் 27 முதல் நவம்பர் 9 வரை நிபந்தனையுடன் கூடிய நடமாட்டக் கட்டுப்பாட்டு ஆணையை நீட்டிக்க அரசாங்கம் தீர்மானித்துள்ளது,” என்று அவர் கூறினார்.

கொவிட்-19 பரவலைத் தடுக்க அரசாங்கத்தின் வழிகாட்டு நெறிமுறைகளை அத்துமீறியதற்காக நேற்று முன்தினம் 585 பேர் போலிசாரால் தடுத்து வைக்கப்பட்டதாக திரு இஸ்மாயில் தெரிவித்தார்.


மலேசியாவில் ஆட்சியாளர்களுடன் மாமன்னர் சந்திப்பு; பிரதமரின் கோரிக்கை குறித்து ஆலோசனை

மலேசிய மன்னர்கள் இஸ்தானா நெகராவில் சிறப்பு கூட்டத்தில் பங்கேற்பதற்காக வந்து சேர்ந்தனர்.
 நாட்டில் அவசரநிலையை நடைமுறைப்படுத்துவதன் தொடர்பில் பிரதமர் முகைதீன் யாசின் சமர்ப்பித்த கோரிக்கையின் தொடர்பில் கலந்து பேச மன்னர்களை மாமன்னர் சுல்தான் அப்துல்லா அகமது ஷா இன்று பிற்பகல் 2.30 மணியளவில் சந்தித்து உரையாடுகிறார்.
 ஜோகூர் மன்னரான சுல்தான் இஸ்கந்தர் இப்ராகிம், சிலாங்கூர் மன்னரன சுல்தான் ஷரஃபுதீன் இட்ரிஸ் ஷா, கெடா மன்னரான லாமினுல் கரிம் சுல்தான் சாலேஹுதின் அல்மர்ஹம்சுல்தான் பத்லிஷா, திரங்கானு மன்னரான சுல்தான் மிஸான் ஸைனல் அபிதின், யாங் டி பெர்துவான் பெசார் நெகிரி செம்பிலான் ஆகியோர் அரண்மனைக்கு இன்று பிற்பகல் 2.25க்குள் வந்து சேர்ந்தனர்.
 இன்று நடைபெறும் இந்தக் கூட்டத்தில் அரசியல்வாதிகள் யாரும் கலந்துகொள்ளமாட்டார்கள் என்று தி ஸ்டார் செய்தி வெளியிட்டிருந்தது.
 இந்தக் கூட்டம் முடிந்த பிறகு மாமன்னர் தனது முடிவை பிரதமரிடம் தெரிவிப்பார் என்று கூறப்பட்டது.
 பிரதமர் பதவியைத் தக்கவைத்துக்கொள்ளும் பொருட்டு, நாட்டில் அவசரநிலையை நடைமுறைப் படுத்த திரு முகைதீன் விரும்புவதாகக் குறிப்பிட்டு பல தரப்பினரும் கண்டனம் தெரிவித்துள்ளனர். இது அரசியல் சாசனத்துக்கு உட்பட்டதல்ல எனவும் ஜனநாயகத்துக்குப் புறம்பானது எனவும் பலரும் கருத்துரைத்துள்ளனர்.
 நாட்டின் வரவு செலவுத் திட்டம் குறித்த விவாதத்துக்காக அடுத்த மாதம் 6ஆம் தேதி நாடாளுமன்றம் கூடும்போது பிரதமர் முகைதீன் மீது நம்பிக்கை வாக்கெடுப்பு நிகழக்கூடும் என்று கூறப்பட்டு வந்த நிலையில், கொவிட்-19 சூழலைத் திறம்பட கையாளும் பொருட்டு அவசரநிலை நடைமுறைப்படுத்தும் கோரிக்கையை மாமன்னரிடம் பிரதமர் சமர்ப்பித்துள்ளதாகக் கூறப்படுகிறது.


காதலியை பிரமிக்க வைக்க போலிஸ் ரோந்து வாகனத்தைத் திருடிய சகோதரர்கள் உட்பட மூவர் கைது

ஹோண்டா சிவிக் 1.8S போலிஸ் ரோந்து வாகனத்தை (MPV) செபெராங் பிராய் உத்தரா மாவட்ட போலிஸ் தலைமையகத்திலிருந்து நேற்றிரவு ஓட்டிச் சென்றதன் தொடர்பில் இரு ஆடவர்கள், ஒரு பெண் ஆகியோரை போலிசார் கைது செய்துள்ளனர்.

தகவல் தொழில்நுட்ப பிரிவைச் சேர்ந்த போலிசார் என்று கூறிக்கொண்டு MPVக்குள் நுழைந்த 28, 32 வயதுகளில் இருக்கும் சகோதரர்கள் அந்த வாகனத்தில் பொருத்தப்பட்டிருக்கும் கேமராவைப் பார்வையிட வந்ததாகக் குறிப்பிட்டனர்.

அந்த இருவரில் மூத்த சகோதரர், ஒரு மடிக்கணினியை காவல் நிலையத்திலேயே விட்டுவிட்டு போலிஸ் ரோந்து வாகனத்தின் சாவியை எடுத்துக்கொண்டதாகக் கூறப்படுகிறது.

“எல்லாம் கண நேரத்தில் முடிந்துவிட்டது. மாவட்ட போலிஸ் தலைமையகத்திலிருந்து அந்த வாகனத்தை கண்காணிப்பாளர் இல்லாமலேயே வேகமாக ஓட்டிச் சென்றுவிட்டனர்,” என்று தகவல் தெரிந்த வட்டாரம் தெரிவித்தது.

இந்தச் சம்பவத்தின்போது இளைய சகோதரர் எங்கிருந்தார் என்பது பற்றிய தகவல் இல்லை.

30 நிமிடங்களாகியும் சந்தேக நபர் MPVக்கு திரும்பாததையடுத்து, கண்காணிப்பாளருக்கு சந்தேகம் ஏற்பட்டது.

வாக்கி-டாக்கி மூலமும் அந்த வாகனத்தின் இருப்பிடத்தை போலிசாரால் கண்டுபிடிக்க முடியவில்லை.

ஆனால், சுமார் 370 கிலோமீட்டர் தூரத்துக்கப்பால் ஷா லாமில் அந்த ரோந்து வாகனம் கண்டுபிடிக்கப்பட்டது. அந்த வாகனத்துக்குள் காரை எடுத்துச் சென்ற மூத்த சகோதரரையும் அவரது காதலி எனக் கூறப்படும் 20 வயது பெண்ணையும் போலிசார் பிடித்தனர்.

பின்னர், இளைய சகோதரரையும் போலிசார் தேடிப் பிடித்தனர். விசாரணை தொடர்கிறது.

தனது காதலியை பிரமிக்க வைப்பதற்காக மூத்த சகோதரர் இந்த போலிஸ் ரோந்து வாகனத்தைத் திருடியதாகக் கூறப்படுகிறது.

காதலியை டாசெக் கெலுகோரில் காரில் ஏற்றிக்கொண்டு ஒரு கடையில் கொள்ளையடிக்க முயற்சி செய்ததாகக் கூறப்படுகிறது.

இந்தச் சம்பவத்தில் தொடர்புடைய மூத்த சகோதரரை மின்கம்பி திருட்டின் தொடர்பில் போலிசார் இம்மாதம் 15ஆம் தேதி தடுத்து வைத்ததாகவும் கூறப்படுகிறது.

இதற்கு முன்பும் அவர் பல குற்றச் செயல்களில் ஈடுபட்டதாகக் கூறப்படுகிறது. மேலும், மூத்த சகோதரருக்கு மனநலம் சரியில்லை என்றும் கூறப்படுகிறது.

போலிசாரைப் போல போலியாக நடந்து கொண்டது, திருட்டு ஆகிய குற்றச் செயல்களின் தொடர்பில் வழக்குகள் பதிவு செய்யப்பட்டுள்ளன.


மலேசியாவில் அவசரநிலை நடைமுறைப்படுத்தப்பட்டால் என்ன நிகழும்?

நாட்டில் அவசரநிலையைப் பிரகடனப்படுத்த மாமன்னரின் அனுமதி வேண்டி மத்திய அரசு காத்திருக்கிறது.

மலேசியாவில் அவசரநிலை நடைமுறைப்படுத்தப்பட்டால் என்ன நடக்கும்?
 மலேசிய நாடாளுமன்றம் தற்காலிகமாக ரத்து செய்யப்படுவதுடன் இடைக்கால மற்றும் பொதுத் தேர்தல் தள்ளிவைக்கப்படும். வழக்கமானதல்லாத கொள்கைகளை நடைமுறைப்படுத்த மத்திய அரசாங்கத்துக்கு அதிகாரம் கிடைக்கும்.

அவசரநிலையை யார் அறிவிப்பது?
 பிரதமரின் ஆலோசனையின் அடிப்படையில், அவசர நிலை ஏற்பட்டிருப்பதாக மாமன்னர் திருப்தியடைந்த பிறகு அவசரநிலை அறிவிக்கப்படலாம். நாட்டின் பாதுகாப்பு, பொருளியல், பொது ஒழுங்கு போன்றவற்றுக்கு அச்சுறுத்தல் நிலவும்போது அவசரநிலை அறிவிக்கப்படலாம்.

இந்த அவசரநிலை எவ்வாறு நடைமுறையில் இருக்கும்?
 நாட்டின் அரசியலில் ஏற்படும் மாற்றங்களால் கொவிட்-19 கொள்ளைநோயைக் கட்டுப்படுத்துவதற்காக அரசாங்கம் செலவு செய்வதற்கு குந்தகம் நேராமல் இருக்கும் பொருட்டு பிரதமர் முகைதீன் யாசின் கோரும் “பொருளியல் அவசரநிலை” உறுதிப்படுத்தும். சாலைகளில் பாதுகாப்புக்காக ராணுவம் நிறுத்தப்படாது. வர்த்தகங்களை மக்கள் வழக்கம்போல் செயல்படுத்தலாம்.

இப்போது “பொருளியல் அவசரநிலை” நடைமுறைப்படுத்தப்பட்டால், அது, 1969ஆம் ஆண்டில் நிகழ்ந்த இனக்கலவரத்தின்போது நடைமுறைப்படுத்தப்பட்ட அவசரநிலையிலிருந்து மாறுபட்டிருக்கும் என்று கூறப்படுகிறது.


மாமன்னர்: மலேசியாவில் அவசரநிலை அறிவிக்க வேண்டிய அவசியம் தற்போது இல்லை

நாட்டில் அவசரநிலையைப் பிரகடனப்படுத்த வேண்டிய அவசியம் தற்போது இல்லை என நம்புவதாக மலேசிய மாமன்னர் சுல்தான் அப்துல்லா அகமது ஷா இன்று குறிப்பிட்டுள்ளார்.

கொவிட்-19 சூழலைக் கையாளும் பொருட்டு, நாட்டில் அவசரநிலையை நடைமுறைப்படுத்த வேண்டி பிரதமர் முகைதீன் யாசின் சமர்ப்பித்த கோரிக்கையின் தொடர்பில் மலேசியாவின் ஆட்சியாளர்களை இன்று பிற்பகலில் சந்தித்த பிறகு மாமன்னர் இந்தத் தகவலை அறிக்கை மூலம் வெளியிட்டார்.

“அரசாங்கம் கொவிட்-19 சூழலை நன்றாகவும் திறம்படவும் நிர்வகித்திருப்பதாக மாமன்னர் நம்புகிறார். பிரதமர் முகைதீன் யாசின் தலைமையிலான அரசாங்கம் கொவிட்-19 பரவலைக் கட்டுப்படுத்தத் தேவையான அமலாக்க நடவடிக்கைகள், கொள்கைகளை தொடர்ந்து நடைமுறைப்படுத்தலாம்,” என அரண்மனையின் செய்தியறிக்கை இன்று தெரிவித்தது.

மலேசியாவில் அவசரநிலையை அறிவிக்க வேண்டிய தேவை தற்போது இல்லை என்று மாமன்னர் கருதுவதாகவும் அந்த அறிக்கை குறிப்பிட்டது.

தற்போதிருக்கும் அரசாங்கத்தை நிலைகுலையச் செய்யும் அரசியல் ரீதியான நடவடிக்கைகளைக் கைவிடுமாறு நாடாளுமன்ற உறுப்பினர்களை மாமன்னர் கேட்டுக்கொண்டதாகவும் அறிக்கை தெரிவித்தது.


முஹைதீன் அரசுக்கு பாஸ் கட்சி முழுமையான ஆதரவு

மலேசியப் பிரதமர் முஹைதீன் யாசினின் தேசிய முன்னணி கூட்டணி அரசாங்கத்திற்கு மலேசிய இஸ்லாமியக் கட்சி தனது ஆதரவை உறுதிப்படுத்தியுள்ளது.

ஆளும் தேசிய முன்னனிக் கூட்டணியிலிருந்து விலகுவதில்லை என்று அம்னோ கட்சி அறிவித்ததையடுத்து இன்று, மாரத்தான் போல தொடர் கட்சிக்கூட்டங்கள் இடம்பெற்றன.

கட்சியின் ஆதரவை உறுதிப்படுத்திய, பாஸ் கட்சியின் பொதுச் செயலாளர் தக்கியுடின் ஹசான், பிரதமரின் தலைமைத்துவத்தைத் தற்காக்கவும் அழைப்பு விடுத்துள்ளார். “முஹைதீன் யாசின் தலைமைக்கு பாஸ் தனது கருத்துவேறுபாடற்ற விசுவாசத்தை வெளிப்படுத்துகிறது. பெரிகத்தான் நேஷனல் அரசாங்கத்துக்கு 18 நாடாளுமன்ற உறுப்பினர்களும் ஆத ரவை வழங்குவார்கள்,” என்றார்.

எதிர்க்கட்சித் தலைவர் அன்வார் இப்ராஹிம் கடந்த மாதம் தனக்கு நாடாளுமன்றத்தில் பெரும்பான்மை பலம் இருப்பதாகக் கூறியதை அடுத்து, நாடாளுமன்றத்தில் முஹைதீனின் கட்டுப்பாடு குறித்த கேள்வி எழுந்தது.

அன்வார் தனது பலத்தை நிரூபிக்காத நிலையில், நாட்டில் அவசரநிலையை நடப்புக்குக் கொண்டு வர விரும்பிய முஹைதீனின் திட்டத்தை மாமன்னர் அப்துல்லா அகம்மது ஷா நிராகரித்து விட்டார்.

எனினும், தற்போதைய பரபரப்பான அரசியல் சூழலில் ஏற்கெனவே 222 நாடாளுமன்ற உறுப்பினர்களில் 113 உறுப்பினர்களின் ஆதரவையே கொண்டுள்ள முஹைதீனின் கூட்டணியில் பலம் இன்னும் ஆட்டம் காணுமா என்ற ஐயம் எழுந்துள்ளது.


மலேசியாவில் 10,000 போலிசார் தனிமைப்படுத்தப்பட்டனர்

மலேசியாவில் உச்சக் கட்டத்தை எட்டியுள்ள கிருமித் தொற்று முன்களப் பணியாளர்ளையும் பதம் பார்த்துள்ளது.

போலிசார் மற்றும் சுகாதாரத் துறை ஊழியர்களில் பலர் கிருமி தொற்றால் பாதிக்கப்பட்டுள்ளனர்.

இந்த நிலையில் 10,000க்கும் மேற்பட்ட போலிசார் தனிமைப் படுத்தப்பட்டுள்ளனர்.

இவர்களில் 200க்கும் மேற்பட்ட போலிசாருக்கு கிருமித்தொற்று இருப்பது உறுதி செய்யப்பட்டு உள்ளது.

பெருமளவு போலிசார் கிருமித்தொற்றால் பாதிக்கப்பட்டுள்ளதால் பாதுகாப்புப் பணியில் மிகப் பெரிய தொய்வு ஏற்படும் என அஞ்சப்படு கிறது.

போலிஸ் படைக்கு ஏற்பட்டுள்ள பாதிப்புகளை உறுதிப்படுத்திய உள்துறை அமைச்சர் ஹம்சா சைனூதீன், மனிதவளமும் அவர்களுடைய பணியும் பாதிக்கப்பட்டுள்ளதாக தெரிவித்தார்.

போலிஸ் வேலையின் தன்மை காரணமாக அவர்கள் கிருமித் தொற்றால் அதிகம் பாதிக்கப்படுவதாக அவர் சொன்னார்.

“பிப்ரவரி மாதத் தொடக்கத்தில் கிருமிப்பரவல் ஏற்பட்டது.

“அதன் பிறகு ஏழே மாதங்களில் 10,000க்கும் மேற்பட்டோர் பாதிக்கப்பட்டனர். தற்போதைய 3வது கிருமிப்பரவல் அலையில் இரண்டே வாரங்களில் 11,000 பேர் பாதிக்கப்பட்டுள்ளனர்,” என்று அமைச்சர் சொன்னார்.

மலேசியர்கள் அனைவரும் கிருமித்தொற்றுக்கு எதிராக இணைந்து போராட வேண்டும் என்று கேட்டுக்கொண்ட அவர், இதை அரசியலாக்க வேண்டாம் என்று வலியுறுத்தினார்.

இதற்கிடையே டுவிட்டரில் வெளியிட்ட பதிவில் அவர் முன்கள ஊழியர்களைப் பாராட்டியுள்ளார்.

கொரோனாவுக்கு எதிராக இரவு பகலாகப் போராடி வரும் உங்களை நம்பித்தான் நாடே இருக்கிறது என்று அதில் அவர் குறிப்பிட்டுள்ளார்.

இதுவரை தனிமைப்படுத்தப்பட்ட போலிசாரில் எத்தனை பேர் கிருமித் தொற்றால் பாதிக்கப்பட்டனர் என்பது தெரியவில்லை.

இன்னும் சோதனை முடிவுகள் வெளி வர வேண்டி உள்ளது.

அதன் பிறகே உண்மை நிலவரம் தெரிய வரும் என்று அரசு தரப்பு தகவல்கள் கூறுகின்றன.


மலேசியாவில் 2021க்கான வரவு செலவுத் திட்டம்; நாடாளுமன்ற உறுப்பினர்கள் ஒத்துழைப்பு நல்க மாமன்னர் வலியுறுத்து

மலேசிய நாடாளுமன்றத்தில் அடுத்த மாதம் 6ஆம் தேதி சமர்ப்பிக்கப்படவுள்ள, அடுத்த ஆண்டுக்கான வரவு செலவுத் திட்டத்துக்கு முழு ஆதரவு அளிக்கும்படி நாடாளுமன்ற உறுப்பினர்களை மலேசிய மாமன்னர் சுல்தான் அப்துல்லா அகமது ஷா கேட்டுக்கொண்டுள்ளார்.

இந்த இக்கட்டான காலகட்டத்தில் வரவு செலவுத் திட்டம் தொடர்பாக பிரதமர் முஹைதீன் யாசினுடன் மாமன்னர் சந்திப்பு நிகழ்த்திய பிறகு அரண்மனை வெளியிட்ட அறிக்கையில் இது குறிப்பிடப்பட்டிருந்தது.

“அரசியல் சச்சரவுகளை ஒதுக்கிவைத்துவிட்டு, பொதுமக்களின் நலன், நாட்டின் முன்னேற்றம் ஆகியவற்றை உறுதி செய்யும்பொருட்டு, 2021ஆம் ஆண்டுக்கான வரவு செலவுத் திட்டம் இடையூறின்றி நிறைவேற்றுவதன் தொடர்பில் மாமன்னரின் அறிவுறுத்தலுக்கு நாடாளுமன்ற உறுப்பினர்கள் மதிப்பளிக்க வேண்டும் என சுல்தான் அப்துல்லா கேட்டுக்கொண்டுள்ளார்,” என அரசாங்க நிதியதிகாரி அகமது ஃபாடில் ஷம்சுதின் குறிப்பிட்டார்.


இப்போது தேர்தல் வேண்டாம்: மலேசிய சுகாதாரத் துறை தலைமை இயக்குநர் பரிந்துரை

கொவிட்-19 நோய்ப் பரவல் மோசமாக இருந்து வருவதால் மலேசியாவில் இப்போதைக்குத் தேர்தல் நடத்தாதிருப்பதே நல்லது என்று அந்நாட்டின் சுகாதாரத் துறை தலைமை இயக்குநர் டாக்டர் நூர் ஹிஷாம் அப்துல்லா பரிந்துரைத்து இருக்கிறார்.

சாபா மாநிலத் தேர்தலே அங்கும் நாட்டிலும் நிலவும் இப்போதைய கொரோனா பரவல் அலையின் தொடக்கப்புள்ளி எனக் குறிப்பிட்ட டாக்டர் நூர், அதிலிருந்து பாடம் கற்றுக்கொள்ள வேண்டும் எனக் கூறினார்.

“நிலையான வழிகாட்டு நடைமுறைகள் நடப்பில் இருந்தாலும் மக்கள் அவற்றுக்கு இணங்கி நடக்கிறார்களா என்பதே மிக முக்கியமானது,” என்று டாக்டர் நூர் சொன்னார்.

“சாபா தேர்தலில் இருந்து பாடம் கற்று வருகிறோம். மற்ற மாநிலங்களிலும் தேர்தலை நடத்தி, அதன்மூலம் மோசமான விளைவுகளை ஏற்படுத்திவிட மாட்டோம் என நம்புகிறோம்,” என்று சுகாதார அமைச்சின் செய்தியாளர் சந்திப்பின்போது அவர் தெரிவித்தார்.

அடுத்த ஆண்டு ஆகஸ்ட் மாதத்திற்குள் சரவாக் மாநிலத்தில் தேர்தல் நடத்தப்பட வேண்டும். இத்தகைய சூழலில், விரைவில் அங்கு தேர்தல் அறிவிப்பு வெளியாகலாம் எனப் பேச்சு அடிபடுகிறது.

அங்குள்ள பத்துசாபி சட்டமன்றத் தொகுதி உறுப்பினர் மரணமடைந்துவிட்டதால் அங்கு டிசம்பர் 5ஆம் தேதி இடைத்தேர்தல் அறிவிக்கப்பட்டுள்ளது.

இந்நிலையில், சுகாதார அமைச்சு பரிந்துரைத்தாலும் தேர்தல் நடத்துவதா வேண்டாமா என்பது குறித்து முடிவெடுக்க வேண்டியது அரசாங்கமும் தேர்தல் ஆணையமுமே என்று டாக்டர் நூர் கூறினார்.

“தேர்தல் நடத்தப்பட்டே ஆக வேண்டும் எனில் வேறு கட்டுப்பாடுகளை விதிப்பது குறித்து சிந்திக்கலாம்.

“அதாவது, மாவட்டங்களுக்கு இடையே பயணங்களுக்குத் தடை விதிப்பது, அதிகமானோர் ஒன்றுகூடத் தடை விதிப்பது, வீடுகளில் விருந்தினருக்கு அனுமதி மறுப்பது போன்ற கட்டுப்பாடுகளை விதிக்கலாம்,” என்றார் அவர்.

அத்துடன், அஞ்சல் வழியாக வாக்களிப்பதையும் பரிசீலிக்கலாம் என்றும் அவர் சொன்னார்.

முன்னதாக, மலேசியாவில் கடந்த திங்கட்கிழமையன்று புதிய உச்சமாக 1,240 பேருக்கு கொரோனா தொற்று உறுதிசெய்யப்பட்ட நிலையில், நேற்று முன்தினம் மேலும் 835 சம்பவங்கள் பதிவாகின.

இதுவரை மலேசியாவில் 28,640 பேரை கொரோனா தொற்றிவிட்டது. அவர்களில் 18,499 பேர் அதிலிருந்து தேறிவிட்டனர்; 238 பேர் உயிரிழந்துவிட்டனர்.


சரவாக்கில் கல்வி நிலையங்கள் மூடல்; ஜோகூரில் நீதிமன்றங்கள் மூடல்

கோலாலம்பூர்: மலேசியாவின் சரவாக் மாநிலத்தின் கூச்சிங் மாவட்டம் கொவிட்-19 சிவப்பு வட்டாரமாக உறுதி செய்யப்பட்டுள்ளது. அதனையடுத்து அங்குள்ள 209 கல்வி நிலையங்களை இன்று (அக்.30) முதல் நவம்பர் 13ஆம் தேதி வரையில் மூடுவதற்கு சுகாதார அமைச்சு உத்தரவு பிறப்பித்துள்ளது. கல்வியமைச்சின் கீழ் இயங்கும் தொடக்கநிலை, உயர்நிலைப் பள்ளிகள், ஆசிரியர் பயிற்சிக் கழகம் மற்றும் கல்வியமைச்சில் பதிவுபெற்ற தனியார் பள்ளிகளும் மாணவர் தங்கும் விடுதியும் இதில் அடங்கும் என கல்வியமைச்சு ஓர் அறிக்கையின் மூலம் தெரிவித்துள்ளது.

கூட்டாட்சி மண்டலத்தைச் சேர்ந்த லபுவான் பகுதியில் உள்ள பள்ளிகள் மூடப்பட்டிருப்பது நவம்பர் 13 வரை தொடரும்.

மாணவர்கள் தங்கள் பாடங்களையும் ஆசிரியர்கள் தங்களுக்குத் தேவையான கற்பித்தல் குறித்த விவரங்களையும் கல்வியமைச்சின் இணையத்தளத்தில் இருந்து பதிவிறக்கம் செய்துகொள்ளலாம் என்றும் அமைச்சு தெரிவித்தது.

கல்வி நிலையங்கள் தங்கள் நிலையத்தின் கற்பித்தல், கற்றல் நடவடிக்கைகள் இணையம் வாயிலாக தொடர்ந்து நடைபெறுவதை உறுதிசெய்ய வேண்டும் என்று அமைச்சு தெரிவித்தது.

இந்நிலையில் ஜோகூரில் நீதிமன்றத்தில் மொழி பெயர்ப்பாளர்கள் இருவருக்கு கொவிட்-19 தொற்று இருந்தது உறுதிசெய்யப்பட்டதை அடுத்து அங்குள்ள நீதிமன்றங்களை மூடுவதற்கு ஜோகூர் சட்டக் கழகம் ஆணை பிறப்பித்து சுற்றறிக்கை அனுப்பியுள்ளது.


கொவிட்-19: ஜோகூர் பாரு மாவட்டம் சிவப்பு மண்டலமாக அறிவிப்பு

ஜோகூர் பாரு மாவட்டத்தில் கடந்த 14 நாட்களில் தொற்றால் பாதிக்கப்பட்டவர்களின் எண்ணிக்கை 40ஐக் கடந்திருப்பதால் அந்த மாவட்டம் சிவப்பு மண்டலமாக நேற்று (அக்டோபர் 29) அறிவிக்கப்பட்டுள்ளது.

கண்காணிப்பு முயற்சிகள் தீவிரப்படுத்தடும் என ஜோகூரின் சுகாதாரம் மற்றும் சுற்றுச்சூழல் குழுவின் தலைவர் ஆர். வைத்தியநாதன் கூறினார்.

பெரும்பாலும் வீடுகளிலும் வேலையிடங்களிலும் பரவல் இருப்பதாகவும் அவர் குறிப்பிட்டார்.

கிருமித்தொற்று கண்டறியப்பட்ட இடங்களில் வீட்டு கண்காணிப்பு ஆணை வழங்கப்பட்டிருப்பதாகவும் அவர் இன்று தெரிவித்தார்.

நேற்று பதிவான புதிய கிருமித்தொற்று சம்பவங்களில் 9 ஏற்கெனவே கிருமித்தொற்று உடையவர்களுடன் தொடர்பில் இருந்தவர்களுக்குப் பதிவானது. ஒன்று மட்டும் மற்ற பரிசோதனைகளில் கண்டறியப்பட்டது.

தற்போது ஜோகூரில் பாயு, கெம்பாஸ், ரின்டிங் என மூன்று கிருமித்தொற்று குழுமங்கள் இருப்பதாக திரு வைத்தியநாதன் கூறினார்.


பிரெஞ்சு மக்களைக் கொல்ல முஸ்லிம்களுக்கு உரிமை உள்ளதெனக் குறிப்பிட்ட மலேசிய முன்னாள் பிரதமர் மகாதீரின் பதிவுகளை டுவிட்டர் நீக்கியது

மலேசியாவின் முன்னாள் பிரதமர் மகாதீர் முகமது, “மில்லியன் கணக்கான பிரஞ்சு மக்களைக் கொல்ல,” முஸ்லிம்களுக்கு அதிகாரம் இருக்கிறது என நேற்று (அக்டோபர் 29) தனது டுவிட்டர் பக்கத்தில் பதிவிட்டிருந்தார். அந்தப் பதிவை டுவிட்டர் நிறுவனம் நீக்கியுள்ளது.

நேற்று பிரான்ஸ் நாட்டின் நீசின் தேவாலயம் ஒன்றில் நிகழ்ந்த தாக்குதல்களுக்குப் பிறகு திரு மகாதீர் இவ்வாறு பதிவிட்டார்.

அந்தத் தாக்குதலில் மூன்று பெண்கள் கொல்லப்பட்டனர். பயங்கரவாதம் தொடர்பான தாக்குதல் என்று அதனை அதிகாரிகள் வகைப்படுத்தியுள்ளனர்.

தாக்குதல் நிகழ்ந்த தகவல் வெளியான பிறகு, தமது டுவிட்டர் பக்கத்தில் சில பதிவுகளை இட்டார் திரு மகாதீர்.

“பிரஞ்சு வரலாற்றில் மில்லியன் கணக்கானவர்கள் கொல்லப்பட்டனர். அவர்களில் பலர் முஸ்லிம்கள். பழைய படுகொலைகளுக்காக கோபப்படுவதற்கும் மில்லியன்கணக்கான பிரஞ்சு மக்களைக் கொல்வதற்கும் முஸ்லிம்களுக்கு அதிகாரம் உள்ளது,” என்று தமது பதிவில் குறிப்பிட்ட திரு மகாதீர், “பெரும்பாலும் முஸ்லிம்கள் ‘கண்ணுக்கு கண்’ என விதியைக் கடைப்பிடிக்கவில்லி. முஸ்லிம்கள் அவாறு செய்வதில்லை. பிரஞ்சு மக்களும் அவ்வாறு செய்யக்கூடாது,” என்று மற்றொரு பதிவில் குறிப்பிட்டிருந்தார்.

இரு தவணைகளில் மொத்தம் 24 ஆண்டுகளாக மலேசியாவின் பிரதமராக இருந்த 95 வயது மகாதீர், பிரெஞ்சு அதிபர் எம்மானுவேல் மேக்ரான், “நாகரிகமுடையவராகக் காட்டிக்கொள்ளவில்லை,” என்றும் “மிகவும் பழமையானவர்,” எனவும் குறிப்பிட்டிருந்தார்.

அண்மையில் சாமுவெல் பாட்டி எனும் பிரெஞ்சு ஆசிரியரை பாரிசில் கொலை செய்ததன் தொடர்பில், அந்தக் கொலையை நியாயப்படுத்தவில்லை என்றும் சுதந்திர உணர்வுகளைப் பிரதிபலிப்பது, “மற்ற மக்களை அவமதிப்பதாகாது,” என்று குறிப்பிட்டிருந்தார்.

தமது பதிவுகளில் டாக்டர் மகாதீர் நீசில் நிகழ்ந்த தாக்குதல் பற்றி நேரடியாக இதுவும் குறிப்பிடவில்லை.

ஆயினும் அவரது பதிவுகளுக்கு பெருமளவில் கண்டனங்கள் எழுந்தன. “மட்டுமீறிய”, “அவமானத்துக்குரிய” பதிவுகள் என சமூக ஊடகவாசிகள் அந்தப் பதிவுகளைக் குறிப்பிட்டனர்.

சற்று நேரத்துக்குப் பிறகு அவரது பதிவுகள் முழுவதுமாக நீக்கப்பட்டன.

இதற்கிடையே, மலேசியாவின் முன்னாள் பிரதமர் நஜிப் ரசாக், தமது டுவிட்டர் பதிவு ஒன்றில், இன்னும் கூடுதல் சேதாரம் ஏற்படுவதற்கு முன்பு திரு மகாதீரின் அனைத்து சமூக ஊடகக் கணக்குகளையும் முடக்கிவிட வேண்டும் என்று குறிப்பிட்டுள்ளார்.


அம்னோ: மலேசியாவில் கொவிட்-19க்குப் பிறகு தேர்தல்

மலேசியாவின் ஆளும் தேசிய கூட்டணியில் இடம்பெற்று இருக்கும் ஆகப்பெரிய கட்சியான அம்னோ, நாட்டில் கொவிட்-19 ஒடுங்கிய பிறகு பொதுத் தேர்தலை நடத்தலாம் என்று தெரிவித்து இருக்கிறது.

அம்னோ தலைவர்கள் வியாழக்கிழமை நீண்ட நேரம் அரசியல் நிலவரங்களை விவாதித்தனர். அதற்குப் பிறகு இந்த அறிவிப்பு வெளியானது. இந்த வாரத்தில் இரண்டு முறை அம்னோ கூடி நிலவரங்களை விவாதித்தது.

துணைப் பிரதமராக ஒருவரை அம்னோ பரிந்துரைக்கும் என்று யூகச் செய்திகள் வலம் வந்தன. ஆனால் அப்படி எந்தவொரு கோரிக்கையையும் அம்னோ வைக்கவில்லை.


'ஜோகூரில் கொவிட்-19  ஒழிய ஒத்துழைப்பு தருக; எல்லையை சிங்கப்பூர் திறக்க உதவுக'

ஜோகூருடன் கூடிய சிங்கப்பூரின் எல்லை மீண்டும் திறக்கப்பட வேண்டுமென்றால் ஜோகூர் மக்கள் கொவிட்-19 கிருமியைத் துடைத்தொழிக்க முழுமூச்சாக ஒத்துழைத்து பாடுபட வேண்டும் என்று வலியுறுத்தப்பட்டு இருக்கிறது.

ஜோகூரில் கொவிட்-19 கிருமித்தொற்று கூடினால் சிங்கப்பூர் தன்னுடைய இரண்டு தரைவழி சோதனைச்சாவடிகளைத் திறந்துவிடாது என்று ஜோகூர் மாநிலத்தின் மலேசிய சீனர் சங்க அரசாங்க விவகார ஒருமுகப்பாட்டுக் குழுவின் தலைவர் மைக்கல் டே தெரிவித்தார்.

“ஜோகூர் சிவப்பு மண்டலமாக பிரகடனப்படுத்தப்பட்டுள்ளது. இது நல்லதல்ல. ஜோகூர் ஊழியர்கள் சிங்கப்பூர் செல்வதற்குத் தோதாக எல்லைகளை சிங்கப்பூர் திறக்க வேண்டும் என்று ஜோகூர் விரும்புகிறது. இந்நிலையில், ஜோகூர் மாநிலத்தில் கிருமி அதிகமாகப் பரவுவது விரும்பத்தக்கதல்ல,” என்றாரவர்.

சிங்கப்பூர் மிகவும் திறமையாகச் செயல்பட்டு புதிய கிருமித்தொற்று எண்ணிக்கையை ஓரிலக்க அளவுக்குக் குறைத்து இருப்பதை அவர் சுட்டினார்.

பாதுகாப்பு இடைவெளியைக் கடைப்பிடிப்பது, வெளியே செல்லும்போது முகக்கவசங்களை அணிந்துகொள்வது போன்ற நடைமுறைகளை ஒவ்வொருவரும் பின்பற்றி நடப்பார்கள் என்று தான் நம்புவதாகவும் அவர் கூறினார்.

சிங்கப்பூருடனான எல்லை மார்ச் 18ல் மூடப்பட்டது முதலே ஜோகூர் பொருளியல் மிக மோசமாகப் பாதிக்கப்பட்டு இருப்பதை திரு டே குறிப்பிட்டார்.

ஜோகூர் மாநிலத்தில் நிபந்தனைக்குட்பட்ட நடமாட்டக் கட்டுப்பாட்டு உத்தரவு பிறப்பிக்கப்படுமானால் எல்லாருக்குமே நிலைமை மோசமாகிவிடும் என்று அவர் எச்சரித்தார்.

ஆகையால் ஒவ்வொருவரும் கொவிட்-19 கிருமிப் பரவலைத் தடுக்க வேண்டும் என்றார் அவர். இதேபோலவே ஜோகூர் பாரு சீன வர்த்தக தொழிற்சபைத் தலைவர் லோ குயெக் ஷின்னும் மக்களுக்கு அழைப்பு விடுத்தார்.


நஜீப்பின் புதிய அங்கீகாரத்திற்கு எதிர்ப்புக்குரல்

பாரிசான் நேசனல் நாடாளுமன்ற உறுப்பினர் மன்றத்தில் தலைவராக லிம் கிட் சியாங்கின் நியமனத்தை அங்கீகரிக்காதபடி மலேசிய எதிர்க்கட்சித் தலைவர் லிம் கிட் சியாங், அந்நாட்டின் நாடாளுமன்றத்தைக் கேட்டுக்கொண்டுள்ளார். இது போன்ற அங்கீகாரங்கள், நாடாளுமன்றத்தை புதிய அவமானத்திற்கும் களங்கத்திற்கும் உள்ளாக்கிவிடும் எனத் தெரிவித்தார்.

1எம்டிபி தொடர்பிலான ஊழல் வழக்கை எதிர்நோக்கும் திரு நஜிப், நாடாளுமன்றத்தில் தமது கட்சி எழுப்ப வேண்டிய கேள்விகள் குறித்த உத்தரவுகளை முடிவு செய்யவும் நாடாளுமன்ற உறுப்பினர்களில் யார் முதலில் பேசுவது என்பதை நிர்ணயிக்கவும் இந்தப் பதவி அதிகாரம் அளிக்கிறது.

67 வயது திரு நஜிப், குற்றவாளி என தீர்ப்பளிக்கப்பட்டதை அடுத்து ஜூலை மாதம் அவருக்கு 12 ஆண்டு சிறைத்தண்டனையுடன் 210 மில்லியன் ரிங்கிட் அபராதம் விதிக்கப்பட்டது. ஆயினும், அந்தத் தண்டனையின் நிறைவுக்கான தற்காலிக ஒத்திவைப்பு ஆணை பிறப்பிக்கப்பட்டிருப்பதால் அவர் தற்போது சிறைக்கு வெளியே இருக்கிறார்.


மலேசியாவில் மாமன்னர், பிரதமர் அவமதிப்பு: இருவரிடம் விசாரணை

மலேசிய மாமன்னரையும் பிரதமர் முகைதீன் யாசினையும் அவமதித்ததாகக் கூறப்பட்ட புகார் தொடர்பில் முன்னாள் அமைச்சர் உட்பட அரசியல்வாதிகள் இருவரை போலிஸ் விசாரித்து வருகிறது.

பிரதமரை அவமதிக்கும் விதமாக ஃபேஸ்புக்கில் காணொளி ஒன்றை வெளியிட்டதாகப் புகார் அளிக்கப்பட்டதை அடுத்து, முன்னாள் அம்னோ உச்சமன்ற உறுப்பினரான லோக்மன் நூர் ஆடம் ஒருநாள் காவலில் வைத்து, விசாரிக்கப்பட்டார். பரவலாகப் பகிரப்பட்ட அந்தக் காணொளியைப் பதிவேற்றம் செய்ய அவர் பயன்படுத்திய மின்னணுக் கருவியும் பறிமுதல் செய்யப்பட்டது.

அதேபோல, முந்தைய பக்கத்தான் ஹரப்பான் ஆட்சியின்போது அமைச்சராக இருந்த முஜாகித் யூசோஃப் ராவா, மாமன்னரை இழிவுபடுத்திவிட்டதாக விசாரிக்கப்பட்டு வருகிறார். கடந்த மார்ச் மாதம் பிரதமராக முகைதீன் யாசினை நியமித்ததை அடுத்து, மாமன்னரை அவமதிக்கும் வகையில் அவர் கருத்துரைத்ததாகச் சொல்லப்படுகிறது.

இந்நிலையில், போலிஸ் விசாரணைக்கு முழுமையாக ஒத்துழைப்பு அளிப்பேன் என்று முஜாகித் கூறி இருக்கிறார்.


தோழியின் கொலை தொடர்பில் 7 நாள் விசாரணைக் காவலில் 19 வயது இளம்பெண்

மலேசியாவின் மாஜிஸ்திரேட் நீதிமன்றத்துக்கு 19 வயது இளம்பெண்ணை போலிசார் விலங்குடன் இன்று (நவம்பர் 3) அழைத்து வந்தனர். இரண்டு நாட்களுக்கு முன்பு சிடி நூர் சூர்யா இஸ்மாயில் எனும் தோழியின் கொலை தொடர்பிலான விசாரணைக்காக விசாரணைக் காவலுக்கு அனுமதி கோரி போலிசார் அவரை அழைத்து வந்தனர்.

போலிஸ் விசாரணைக்காக 7 நாள்கள் காவலில் வைத்து விசாரிக்க நீதிபதி உத்தரவிட்டார்..

காலை 10.10 மணியளவில் நீதிமன்றத்துக்கு அழைத்துவரப் பட்ட அந்தப் பெண்ணுடன் இரண்டு பெண் காவலர்கள் இருந்தனர்.

விசாரணைக்காக தம் தாயாருடன் வந்த அந்தப் பெண்ணை டெலிமோங் காவல் நிலையத்தில் நேற்று காலை 8.15 மணியளவில் போலிசார் கைது செய்தனர்.

நேற்று முன்தினம் பிற்பகல் 2.30 மணியளவில் 19 வயதான சிட்டி நூர் சூர்யாவின் சடலத்தை அவரது 15 வயது சகோதரி கண்டுபிடித்தார். சிட்டி நூர் சூர்யாவின் உடலில் வெட்டுக் காயங்கள் இருந்தன. இடது கை வெட்டப்பட்டிருந்தது.

சந்தேகத்தின் பேரில் கைது செய்யப்பட்டிருக்கும் பெண், சிட்டி நூர் சூர்யாவின் வீட்டுக்கருகே இருந்ததைக் காட்டும் காணொளி நேற்று சமூக ஊடகங்களில் வெகுவாகப் பரவியது.


மலேசியா: ஹோட்டலில் இருந்து வேலை செய்யும் ஏற்பாடு

ஜார்ஜ் டவுன்: மலேசியாவின் சில பகுதிகளில் நிபந்தனையுடன் கூடிய நடமாட்டக் கட்டுப்பாட்டு ஆணை நடப்பில் இருப்பதால் கிள்ளான் பள்ளத்தாக்கில் வசிப்போர் உள்நாட்டுச் சுற்றுப்பயணம் மேற்கொள்வதற்குத் தடங்கல் ஏற்பட்டுள்ளது.

இதனால் பினாங்கு, மலாக்கா, ஜோகூர், கிள்ளான் பள்ளத்தாக்கில் இயங்கும் ஹோட்டல்கள் மீண்டும் போதிய வருமானமின்றி தவிக்கின்றன. எனவே, வாடிக்கையாளர்களைக் கவரும் விதமாக புது யோசனைகளை ஹோட்டல்கள் ஏற்படுத்தியுள்ளன. அவற்றில் ஒன்று, ஊழியர்கள் ஹோட்டலில் இருந்து வேலை செய்யும் நடைமுறையை ஊக்குவிப்பது.

இந்த நடைமுறைக்கு ஏற்ப பினாங்கு, கிள்ளான் பள்ளத்தாக்கில் செயல்பட்டு வரும் பல ஹோட்டல்கள், தங்களது வளாகங்களை வேலையிடங்களாக மாற்றி வருகின்றன.

இந்த யோசனையை வாடிக்கையாளர்கள் பலரும் வரவேற்பதாக செய்திகள் தெரிவிக்கின்றன. பல மாதங்களாக வீட்டிலிருந்து வேலை செய்து சலித்துப்போன ஊழியர்கள் பலருக்கு ஹோட்டலில் தங்கி வேலை செய்வதால் புத்துணர்ச்சி கிடைத்துள்ளதாகச் சொல்லப்படுகிறது.

ஆனால் ஊழியர்கள் ஹோட்டலில் தங்கி வேலை செய்வதில் ஏற்படும் செலவை நிறுவனங்கள் ஏற்றுக்கொண்டால் மட்டுமே தாங்கள் அவ்வாறு செய்யத் தயார் என்பது ஊழியர்களின் கருத்து.

கொரோனா கிருமி பரவும் சூழலில் வீட்டின் ஒரு பகுதியை அலுவலகமாக மாற்றிக்கொண்டவர்கள் ஹோட்டலில் தங்கி வேலை செய்வதை விரும்பமாட்டார்கள் என்று ஹோட்டல் துறையைச் சேர்ந்தவர்கள் சிலர் கூறுகின்றனர்.


மலேசியாவில் புதிய செயல்பாட்டு நடைமுறைக்கு பரிந்துரை

மலேசியாவில் இருவகை நடமாட்டக் கட்டுப்பாட்டு ஆணை நடப்பில் உள்ள பகுதிகளுக்கு புதிய செயல்பாட்டு நடைமுறை வரையப்பட்டுள்ளதாக அந்நாட்டு மூத்த அமைச்சர் இஸ்மாயில் சப்ரி யாக்கோப் தெரிவித்துள்ளார்.

நிபந்தனையுடன் கூடிய நடமாட்டக் கட்டுப்பாட்டு ஆணை நடப்பில் உள்ள பகுதிகளுக்கும் நாடு முழுவதும் நடப்பில் உள்ள மீட்சிக்கான நடமாட்டக் கட்டுப்பாட்டு ஆணைக்கும் இந்த நடைமுறை பொருந்தும் என்று அவர் கூறினார்.

தேசிய பாதுகாப்பு மன்றம் அதன் சந்திப்பை நடத்தியதாகவும் புதிய செயல்பாட்டு நடைமுறை அடங்கிய பட்டியலை அது தயாரித்துள்ளது பற்றியும் திரு இஸ்மாயில் கூறியதாக தி ஸ்டார் இணையத்தளம் நேற்று செய்தி வெளியிட்டது.

மலேசிய பிரதமர் முகைதீன் யாசின் தலைமை தாங்கிய இந்தச் சந்திப்பின்போது இந்தச் செயல்பாட்டு நடைமுறை பரிந்துரைக்கப்பட்டது.

“செயல்பாட்டு நடைமுறை பின்னர் அறிவிக்கப்படும்போது பொதுமக்களிடையே குழப்பம் ஏற்படுவதைத் தவிர்க்க, அதைத் திருத்தி மேம்படுத்த தேசிய பாதுகாப்பு மன்றத்திடம் நாங்கள் கேட்டுக்கொண்டுள்ளோம்,” என்றார் திரு இஸ்மாயில்.

இன்னும் ஓரிரு நாட்களில் சிறப்புக் கூட்டம் மீண்டும் நடைபெறும்போது மன்றம் அதன் பரிந்துரைகளைச் சமர்ப்பிக்கும் என எதிர்பார்க்கப்படுவதாக அவர் சொன்னார்.

இந்தச் செயல்பாட்டு நடைமுறை குறித்த மேல் விவரம் எதுவும் வெளியிடப்படவில்லை. ஆனால், தற்போது நடப்பிலுள்ள கட்டுப்பாடுகளைவிட அது கடுமையாக இருக்கலாம் எனச் சொல்லப்படுகிறது.

நாட்டில் கொவிட்-19 நிலவரம் குறித்து இந்தச் சிறப்புக் கூட்டத்தில் கவலை தெரிவித்த பிரதமர் முகைதீன், நிலைமையைக் கட்டுக்குள் கொண்டுவர நிபந்தனையுடன் கூடிய நடமாட்டக் கட்டுப்பாட்டு ஆணை நடப்பில் உள்ள பகுதிகளில் செயல்பாட்டு நடைமுறையை மறுஆய்வு செய்ய அரசாங்கம் திட்டமிட்டிருப்பதாகக் கூறினார்.

அரசாங்கம் ஏற்கெனவே எடுத்திருந்த கட்டுப்பாட்டு நடவடிக்கைகளால் கிருமி பரவல் கட்டுக்குள் இருந்ததைச் சுட்டிய அவர், தற்போதைய நிலவரத்தைக் கருதி மாற்று அணுகுமுறை தேவைப்படுவதாகச் சொன்னார்.


மலேசிய நாடாளுமன்றத்தில் வரவு செலவுத் திட்டம் தாக்கல்;  80 பேர் மட்டும் கூட அனுமதி

அடுத்த ஆண்டிற்கான வரவுசெலவுத் திட்ட அறிக்கை மலேசிய நாடாளுமன்றத்தில் நாளை (நவம்பர் 6) தாக்கல் செய்யப்படவுள்ளது.

இந்நிலையில், ஓர் அமர்விற்கு 80 எம்.பி.க்கள் மட்டுமே அனுமதிக்கப்படுவர் என்று மன்ற நாயகர் ஆர்ட் ஹாருண் அறிவித்து இருக்கிறார்.

அவர்களில் அரசாங்கத் தரப்பு எம்.பி.க்கள் 41 பேரும் எதிர்க்கட்சி எம்.பி.க்கள் 39 பேரும் அடங்குவர்.

மன்ற நாயகரின் இம்முடிவு குறித்து சமூக ஊடகங்களில் கடுமையாக விமர்சிக்கப்பட்டது.

ஆனால், வரவுசெலவுத் திட்ட அறிக்கை தாக்கலின்போது கட்சிக்கு இருவரை மட்டும் அனுமதிக்கலாம் என முன்மொழியப்பட்டதாகவும் நூறு பேராவது இருக்க வேண்டும் எனத் தான் வலியுறுத்தியதையடுத்து, இறுதியில் 80 பேரை அனுமதிப்பது என முடிவெடுக்கப்பட்டது என்றும் திரு ஹாருண் விளக்கமளித்துள்ளார்.


பணி இடைநீக்கம்: ஆத்திரத்தில் பணியிடத்தைச் சேதப்படுத்தி தீ வைத்த ஆடவர் சாலை விபத்தில் மாண்டார்

வேலையிடத்தை காரால் மோதி சேதப்படுத்தி, தீ வைத்துக் கொளுத்த முயன்ற தொழிற்சாலை மேலாளர் ஒருவர் பின்னர் சாலை விபத்தில் சிக்கி உயிரிழந்த சம்பவம் மலேசியாவின் ஈப்போவில் நேற்று நிகழ்ந்தது.

பணியில் இருந்து இடைநீக்கம் செய்யப்பட்டதால் ஆத்திரமடைந்த அந்த ஆடவர், தமது ஆலையின் மனிதவள அலுவலகம் மீது காரை விட்டு மோதினார்.

பின்னர் காரிலிருந்து இறங்கிய அவர், அலுவலகம் மீது பெட்ரோல் குண்டை வீசி, தீ வைத்தார்.

அங்கிருந்த பாதுகாவலர்களே தீயை அணைத்துவிட்டனர் என்றும் சம்பவத்தில் எவரும் காயம் அடையவில்லை என்றும் ஈப்போ போலிஸ் துணை ஆணையர் திரு அப்துல் அஸிஸ் தெரிவித்தார்.

அவர் ஆயுதம் எதுவும் வைத்திருக்கவில்லை என்றபோதும் அவர் ஒரு மில்லியன் ரிங்கிட் அளவிற்குச் சேதத்தை ஏற்படுத்தியதாக மதிப்பிடப்பட்டுள்ளது.

பின்னர் தொழிற்சாலை வளாகத்தைவிட்டு வெளியேறிய அவர், சாலையில் இறங்கி நடந்து சென்றதாகவும் அப்போது இழுவை வண்டி மோதி அவர் இறந்துவிட்டதாகவும் சொல்லப்பட்டது.

“அவர் வேண்டுமென்றே சாலையில் இறங்கி நடந்துசென்றதைக் கண்டவர்கள் கூறினர். ஒழுங்குமுறை நடவடிக்கை காரணமாக அவர் கடந்த செப்டம்பர் மாதத்தில் இருந்து தற்காலிகமாக வேலைநீக்கம் செய்யப்பட்டிருந்ததே இந்தச் சம்பவத்திற்குக் காரணம் என நம்புகிறோம்,” என்று திரு அஸிஸ் கூறினார்.


மலேசியாவில் ஒரே நாளில் 1,755 பேருக்கு கொவிட்-19; மேலும் இருவர் உயிரிழப்பு

மலேசியாவில் இதுவரை இல்லாத அளவாக, இன்று ஒரே நாளில் 1,755 பேருக்கு கிருமித்தொற்று பதிவானது. இதனையடுத்து அந்த நாட்டில் கிருமித்தொற்றால் பாதிக்கப்பட்டவர்களின் எண்ணிக்கை 38,189 ஆகியுள்ளாது.

தற்போது 11,530 பேர் சிகிச்சை பெற்று வருகின்றனர்.

உள்ளூரில் இன்று 1,752 கிருமித்தொற்று சம்பவங்கள் பதிவாகின. வெளிநாடுகளிலிருந்து திரும்பிய இரு மலேசியர்கள், ஒரு வெளிநாட்டவர் என மூவருக்கு இன்று தொற்று பதிவானது.

தற்போது 83 கொவிட்-19 நோயாளிகள் தீவிர சிகிச்சைப் பிரிவில் உள்ளதாகவும் அவர்களில் 32 பேருக்கு செயற்கை சுவாசக் கருவி பொருத்தப்பட்டிருப்பதாகவும் சுகாதாரத் துறை இயக்குநர் டாக்டர் நூர் ஹிஷாம் அப்துல்லா கூறினார்.

கொவிட்-19ஆல் மேலும் இருவர் உயிரிழந்ததையடுத்து, மலேசியாவில் இதுவரை உயிரிழந்தவர்களின் எண்ணிக்கை 279 ஆனது.


வேலை இழந்தவருக்கு உதவ எண்ணி இணைய வர்த்தகத்தில் தடம் பதித்த சிறுவர்கள்

பன்னிரண்டு வயது தொடக்கப்பள்ளி மாணவர்கள் ஜிஷ்ணு மருதமுத்து, ராக்கேல் தனபாலன் ஆகிய இரு நண்பர்கள் மடிக்கணினியில் பல மணி நேரம் செலவளித்தாலும் அவர்களது பெற்றோர் வருத்தப்படுவதில்லை.

- ஏனென்றால், அவர்கள் நிச்சயம் தங்களது நேரத்தை லாபகரமான முறையில் நல்ல காரியங்களுக்காக செலவிடுவர் என அவர்களது பெற்றோர் அறிந்திருப்பதே காரணம்.

ஆம்.

கடந்த மாதம் செப்டம்பரில் இந்திய பலகாரங்கள், இனிப்புகள், கேக்குகள் போன்றவற்றை விளம்பரப்படுத்தக்கூடிய cookeasy.my என்ற இணையத் தளத்தை உருவாக்கினர்.

ஜிஷ்ணுவின் உறவினர் அண்மையில் வேலை இழந்ததால், முருக்கு உள்ளிட்ட பலகாரங்களைச் செய்து விற்க முடிவு செய்தார்.

சமூக ஊடகங்களில் அந்த பலகாரங்களின் புகைப்படங்களைப் பதிவிட சிறுவர்களின் உதவியை நாடினார் அந்த மாது.

மலேசியாவில் கொவிட்-19 சூழல் காரணமாக அவரைப் போலவே பலரும் இதுபோல சிரமப்படுவதை புரிந்துகொண்ட சிறுவர் இருவரும் தங்களது நேரத்தை பலனுள்ள வகையில் செலவளிக்க எண்ணி, இணையப்பக்கம் தொடங்க எண்ணினர். அவர்களது உறவினர்களும் சிறுவர்களை ஊக்குவித்தனர்.

வீட்டிலேயே தயாரிக்கப்பட்ட உணவு வகைகளை இணையம் வழி விளம்பரம் செய்வது, அவற்றை விற்பனை செய்வது போன்ற அங்கங்கள் அந்த இணையத்தளத்தில் உள்ளடக்கப்பட்டன. விநியோகச் சேவையும் உண்டு.

புதிய இணைய வர்த்தகத்தைத் தொடங்கிவிட்டனர் சிறுவர் இருவரும்.

இணையம் மூலம் பல தொழில், தொழில்நுட்பம், சந்தைப்படுத்தல் உத்திகளைக் கற்றுக்கொண்டதாகக் கூறுகின்றனர் சிறுவர்கள்.

இந்தச் சிறுவர்களுக்கு, ஜிஷ்ணுவின் தந்தை மருதமுத்து உதவியுள்ளார். அவர் ஒரு இணையம் வழி சந்தைப்படுத்தல் தொழில்நுட்ப நிறுவனத்தில் திட்ட மேலாளராகப் பணிபுரிகிறார்.

மலேசியாவில் தற்போது பள்ளிகள் மூடப்பட்டுள்ள நிலையில், தினமும் இணையம் வழியாக பாடம் படிக்கும் இவ்விருவரும் இணைய வர்த்தகத்துடன் தங்களுக்குப் பிடித்த இணைய விளையாட்டுகளையும் விட்டுவிடவில்லை.

தீபாவளி நெருங்கி வரும் வேளையில், அவர்களது வியாபாரமும் சூடுபிடிக்கத் தொடங்கியுள்ளது.

உதவும் நோக்கத்துடன் வர்த்தகத்திலும் ஈடுபாடு கொண்டுள்ள அந்தச் சிறுவர்களை நாமும் வாழ்த்துவோம்!


மலேசியாவில் வரவுசெலவுத் திட்டம் தாக்கல்; $6.5 பில்லியன் சிறப்பு கொவிட்-19 நிதி

கொவிட்-19 நோய்ப் பரவலை எதிர்கொள்வதற்காக 20 பில்லியன் ரிங்கிட் (S$6.5 பி.) சிறப்பு கொவிட்-19 நிதியை உருவாக்க மலேசியா அரசாங்கம் திட்டமிட்டுள்ளதாக அந்நாட்டு நிதியமைச்சர் ஸஃப்ருல் அப்துல் அஸிஸ் தெரிவித்துள்ளார்.

இதையடுத்து, கொரோனா உதவிநிதித் தொகுப்புகள், முன்களப் பணியாளர்களுக்கான தேவைகள், தடுப்பூசிக் கொள்முதல் போன்ற வற்றுக்கு ஒதுக்கப்படும் தொகை 65 பில்லியன் ரிங்கிட்டாக உயரும் என்று திரு அஸிஸ் கூறினார்.

நாடாளுமன்றத்தில் நேற்று அடுத்த ஆண்டிற்கான வரவுசெலவுத் திட்டத்தைத் தாக்கல் செய்தபோது அவர் இதனைக் குறிப்பிட்டார்.

பிரதமர் முகைதீன் யாசின் ஆட்சிப் பொறுப்பை ஏற்ற பிறகு தாக்கல் செய்யப்பட்ட முதல் வரவுசெலவுத் திட்டம் இது.

அதன்படி அடுத்த ஆண்டில் செலவு 322.5 பி. ரிங்கிட்டாகவும் வரவு 227.9 பி. ரிங்கிட்டாகவும் உயரும் என மதிப்பிடப்பட்டுள்ளது. இவ்வாண்டில் 6 விழுக்காடாக இருக்கும் நிதிப் பற்றாக்குறையை அடுத்த ஆண்டில் 5.4 விழுக்காடாகக் குறைக்க இலக்கு நிர்ணயிக்கப் பட்டுள்ளது.

நடப்பாண்டில் பொருளியல் 4.5% சுருங்கிய நிலையில் 2021ல் அது 6.5% முதல் 7.5% வரை வளர்ச்சி காணும் என எதிர்பார்க்கப்படுகிறது. அதுபோல, இவ்வாண்டில் 5.2% சரிந்த ஏற்றுமதி அடுத்த ஆண்டில் 2.7% வளர்ச்சியடையலாம்.

இந்த ஆண்டில் 4.2 விழுக்காடாக இருக்கும் வேலையின்மை விகிதம் 2021ல் 3.5 விழுக்காடாகச் சரியும் என மதிப்பிடப்பட்டுள்ளது.

ஏறக்குறைய 100,000 சுகாதார அமைச்சு முன்களப் பணியாளர்களின் சேவையை மெச்சும் விதமாக அவர்களுக்கு ஒருமுறை மட்டும் 500 ரிங்கிட் சிறப்புத் தொகை வழங்கப்படும் என நிதியமைச்சர் அறிவித்துள்ளார்.

ஆண்டு வருமானமாக 50,000 முதல் 70,000 வரை ஈட்டுவோருக்கான வருமான வரி 1% குறைக்கப்படவுள்ளது. இதனால் 1.4 மில்லியன் பேர் பயனடைவர் எனத் தெரிவிக்கப்பட்டது.

இம்மாதம் 25ஆம் தேதி வரவு செலவுத் திட்டம் தொடர்பாக நாடாளுமன்றத்தில் வாக்கெடுப்பு இடம்பெறும்.


மலேசியாவில் நடமாட்டக் கட்டுப்பாட்டு ஆணை டிசம்பர் 6 வரை நீட்டிப்பு

மலேசியாவில் பெர்லிஸ், பாஹாங், கிளந்தான் தவிர மற்ற அனைத்து மாநிலங்களுக்கும் நிபந்தனையுடன்கூடிய நடமாட்டக் கட்டுப்பாட்டு ஆணை விரிவுபடுத்தப்பட்டுள்ளது. நவம்பர் 9 முதல் டிசம்பர் 6 வரை அது நடப்பில் இருக்கும் என மூத்த அமைச்சர் இஸ்மாயில் சப்ரி யாக்கோப் தெரிவித்துள்ளார்.

தற்போது, சிலாங்கூர், கோலாலம்பூர், புத்ராஜெயா, சாபா மாநிலங்களில் நடப்பில் இருக்கும் நிபந்தனையுடன்கூடிய நடமாட்டக் கட்டுப்பாட்டு ஆணை வரும் 9ஆம் தேதியுடன் முடிவடையவுள்ள நிலையில் அது மேலும் நீட்டிக்கப்படுவதாக தற்காப்பு அமைச்சருமான திரு யாக்கோப் தெரிவித்தார்.

மலேசியாவில் பல்வேறு மாநிலங்களில் தொற்று எண்ணிக்கை அதிகரித்து வருவதால் தேசிய பாதுகாப்பு மன்றத்தின் சிறப்புக் கூட்டத்தில் இந்த முடிவு எடுக்கப்பட்டதாகத் தெரிவிக்கப்பட்டது.

நிபந்தனையுடன்கூடிய நடமாட்டக் கட்டுப்பாட்டு ஆணையின்படி மாநிலங்கள், மாவட்டங்களுக்கிடையிலான போக்குவரத்துக்கு அனுமதி இல்லை. அவசர பயணங்களுக்கு போலிஸ் அனுமதி பெறப்படவேண்டும்.

வேலைக்காக அத்தகைய பயணங்களை மேர்கொள்வோர் வேலையிட அனுமதி அட்டைகள் அல்லது கடிதங்களைக் காட்ட வேண்டும்.

அந்த மாநிலங்களில் உள்ள அனைத்து பள்ளிகளும் மூடப்படுவதுடன், ஒவ்வொரு வீட்டிலிருந்தும் இருவர் மட்டுமே அத்தியாவசியப் பொருட்களை வாங்கச் செல்லலாம்.

கிளந்தான், பெர்லிஸ், பாஹாங் ஆகிய மாநிலங்களில் மீட்பு நடமாட்டக் கட்டுப்பாட்டு ஆணை நடப்பில் உள்ளது குறிப்பிடத்தக்கது. அங்கு கிருமித்தொற்று எண்ணிக்கையும் குறைவாக உள்ளது.


தமிழ்ப் பள்ளிகளுக்கு நிதி: அமைச்சர் சரவணன் உறுதி

கோலாலம்பூர்: தமிழ்ப் பள்ளிகளுக்கான நிதி ஒதுக்கீடு தொடர்பில் 2021ஆம் ஆண்டிற்கான வரவுசெலவுத் திட்டத்தில் எதுவும் இடம்பெறாததால் மலேசிய இந்தியச் சமூகத்தினர் தங்களது மனக்குறையை வெளிப்படுத்தி இருந்தனர்.

இந்நிலையில், கல்வி அமைச்சுக்கு 50 பில்லியன் ரிங்கிட் ஒதுக்கப்பட்டுள்ளதாகவும் அதன்மூலம் வட்டார மொழிப் பள்ளிகள் உட்பட அனைத்துப் பள்ளிகளும் பலனடையும் என்றும் மனிதவள அமைச்சர் எம். சரவணன் தெரிவித்துள்ளார்.

தமிழ்ப் பள்ளிகளுக்கான நிதி ஒதுக்கீடு குறித்து மூத்த கல்வி அமைச்சர் டாக்டர் ரட்ஸி ஜிடின் விரைவில் அறிவிப்பார் என்று திரு சரவணன் குறிப்பிட்டார்.

“வழக்கமாக, ஒவ்வோர் ஆண்டும் வரவுசெலவுத் திட்டத்தில் தமிழ்ப் பள்ளிகளுக்கென 100 மில்லியன் ரிங்கிட் ஒதுக்கப்படும். இம்முறை அத்தகைய அறிவிப்பு எதுவும் இடம்பெறாததற்கு இந்தியச் சமூகத்தினரிடம் இருந்து எதிர்ப்புக் குரல்கள் கிளம்பின.

“இதன் தொடர்பில் கல்வி அமைச்சருடனும் நிதி அமைச்சருடனும் பேசினேன். கல்வி அமைச்சுக்கான 50 பில்லியன் ரிங்கிட் நிதியில் தமிழ்ப் பள்ளிகளுக்கான நிதியும் அடங்கும் என்று அவ்விருவரும் என்னிடம் தெரிவித்தனர்,” என்று அமைச்சர் சொன்னார்.

தமிழ்ப் பள்ளிகளுக்கான நிதி ஒதுக்கீடு குறித்த அறிவிப்பு விரைவில் வெளியாகும் என்பதால் இந்தியச் சமூகத்தினர் பொறுமையாக இருக்குமாறும் அவர் கேட்டுக்கொண்டார்.


அன்வார் இப்ராகிம் எச்சரிக்கை:மாற்றம் செய்யாவிடில் ஆதரவு இல்லை

‘வரவுசெலவுத் திட்டத்தில் மாற்றம் செய்யாவிடில் ஆதரிப்பது சந்தேகம்தான்’

கோலாலம்பூர்: மலேசிய நாடாளுமன்றத்தில் கடந்த வெள்ளிக்கிழமை தாக்கல் செய்யப்பட்ட அடுத்த ஆண்டிற்கான வரவுசெலவுத் திட்டத்தில் மாற்றங்களைச் செய்யாவிடில் அதனை நிறைவேற்ற தாங்கள் ஆதரவளிக்காமல் போகலாம் என்று எதிர்க்கட்சிகள் எச்சரித்துள்ளன.

“வரவுசெலவுத் திட்டத்தை நிறைவேற்ற நாங்கள் ஆர்வமாக இருக்கிறோம். அப்படிச் செய்யாதிருந்து பொதுமக்களை, முன்களப் பணியாளர்களை அல்லது பொதுச் சேவை அதிகாரிகளைச் சிரமத்திற்கு உட்படுத்த நாங்கள் விரும்பவில்லை.

“ஆனால், வரவுசெலவுத் திட்டத்தில் திருத்தம் செய்யாவிடில், அது எளிதில் நிறைவேற்றப்படும் என நினைத்துவிட வேண்டாம்,” என்று எதிர்க்கட்சித் தலைவரும் கெஅடிலான் கட்சித் தலைவருமான அன்வார் இப்ராகிம் நாடாளுமன்றத்தில் நேற்று கூறினார்.

வங்கிக் கடனைத் திருப்பிச் செலுத்துவதற்கான கால நீட்டிப்புத் திட்டத்தை மீண்டும் அறிமுகப்படுத்த வேண்டும் என்பது உள்ளிட்ட பக்கத்தான் ஹரப்பான் எதிர்க்கட்சிக் கூட்டணியின் ஆறு கோரிக்கைகள் குறித்து வரவுசெலவுத் திட்ட அறிக்கையில் எதுவும் இடம்பெறவில்லை என்று திரு அன்வார் குறிப்பிட்டார்.

கொவிட்-19 தொற்று சார்ந்த பிரச்சினைகளைச் சமாளிக்க நிதி அமைச்சர் ஸஃப்ருல் அஸிஸ் எல்லாப் பரிந்துரைகளையும் ஆராய வேண்டும் என்று திரு அன்வார் வலியுறுத்தி இருக்கிறார்.

நாடாளுமன்றத்தில் வரவுசெலவுத் திட்டம் குறித்த விவாதம் நேற்று தொடங்கியது. ஓர் அமர்வில் அதிகபட்சம் 80 பேர் மட்டுமே பங்கேற்க முடியும். அத்துடன், காலை 10 மணியில் இருந்து பிற்பகல் 2 மணி வரை என ஒரு நாளைக்கு நான்கு மணி நேரம் மட்டுமே மன்றம் கூடும் என முன்னதாக அறிவிக்கப்பட்டிருந்தது.

பிரதமர் முகைதீன் யாசின் தலைமையிலான ‘பெரிக்கத்தான் நேஷனல்’ கூட்டணி அரசாங்கம் தாக்கல் செய்த முதல் வரவுசெலவுத் திட்டம் இது. மொத்தம் 222 உறுப்பினர்களைக் கொண்ட நாடாளுமன்றத்தில் பிரதமர் முகைதீனுக்கு 113 எம்.பி.க்களின் ஆதரவு மட்டுமே இருக்கிறது.

இதனால், எதிர்க்கட்சிகளின் ஆதரவுடன் வரவுசெலவுத் திட்டம் நிறைவேற்றப்படும் பட்சத்தில் திடீர் தேர்தலுக்கான அபாயத்தைத் தவிர்க்கலாம் என அரசியல் கவனிப்பாளர்கள் கூறுகின்றனர்.

வரவுசெலவுத் திட்டம் மீதான வாக்கெடுப்பு இம்மாதம் 25ஆம் தேதி இடம்பெறவுள்ளது.

இந்நிலையில், பெரிக்கத்தான் நேஷனல் கூட்டணியில் சேர்ந்து, அமைச்சரவையில் இடம்பெற்றுள்ள அம்னோ கட்சி, வரவுசெலவுத் திட்டத்திற்கான தனது ஆதரவை உறுதிப்படுத்தியுள்ளது.

இதற்கிடையே, முன்னாள் பிரதமர் மகாதீர் முகம்மதுவும் வரவுசெலவுத் திட்டத்தில் மாற்றங்கள் செய்யப்பட வேண்டும் எனக் கோரிக்கை விடுத்துள்ளார்.


நீர் மாசுபாடு: 100,000 ரிங்கிட் அபராதம், சிறைத்தண்டனை

ஆறுகளை மாசுபடுத்துவோருக்குக் கடுமையான அபராதம் விதிக்க வழிவகுக்கும் சட்டத்திருத்தங்களுக்கு மலேசியாவின் சிலாங்கூர் மாநில அரசு ஒப்புதல் அளித்துள்ளது.

அத்தகைய நடவடிக்கைகளில் ஈடுபடுவோருக்குக் கட்டாயச் சிறைத்தண்டனை விதிக்கவும் புதிய சட்டத்திருத்தங்கள் வழிவகை செய்கின்றன.

ஆற்றுநீரை மாசுபடுத்துவோருக்கான அபராதத்தை 10,000 ரிங்கிட்டில் இருந்து 100,000 ரிங்கிட்டாக உயர்த்த அரசாங்கம் திட்டமிட்டுள்ளது என்று சிலாங்கூர் முதல்வர் அமிருதீன் ஷாரி கடந்த வாரம் தெரிவித்திருந்தது குறிப்பிடத்தக்கது.

இதற்கிடையே, கண்டாங், ரவாங் ஆகிய ஆறுகளை மாசுபடுத்தியதாகக் கூறி, நான்கு செம்பனை எண்ணெய்ச் சுத்திகரிப்பு ஆலைகளின் இயக்குநர்கள் மீது செலாயாங் அமர்வு நீதிமன்றத்தில் நேற்று குற்றம் சுமத்தப்பட்டது. குற்றம் புரிந்தது உறுதியானால், அவர்களுக்கு ஐந்து ஆண்டு வரை சிறை அல்லது 100,000 ரிங்கிட் வரை அபராதம் அல்லது இவ்விரு தண்டனைகளும் விதிக்கப்படலாம்.

அத்துடன், அந்நால்வரும் வெளிநாட்டு ஊழியர்கள் எட்டுப் பேருக்குச் சட்டவிரோதமாக அடைக்கலம் அளித்த குற்றச்சாட்டையும் எதிர்நோக்குகின்றனர். குற்றம் உறுதிப்படுத்தப்பட்டால் 30,000 ரிங்கிட் வரை அபராதம் அல்லது ஓராண்டு வரை சிறை அல்லது இரண்டும் விதிக்கப்படலாம்.


ஈராண்டுகள் போராடி, துபாய் போலிஸ் உதவியுடன் மகனைக் கண்டுபிடித்த மலேசிய மாது

இரண்டு ஆண்டுகளாகப் பிரிந்திருந்த மகனை துபாய் போலிஸ் தலைமையகத்தில் போலிசின் உதவியுடன் சந்தித்தார் மலேசியாவைச் சேர்ந்த 38 வயது ரோஸ் ஹு.

கடந்த 2018ஆம் ஆண்டு டிசம்பர் மாதத்தில் ரோஸ் ஹுவின் மகனை அவரது முன்னாள் கணவர் துபாய்க்கு விடுமுறைக்காக அழைத்துச் சென்றார்.

மகனை மலேசியாவுக்கு கொண்டு வந்து சேர்ப்பதாக ரோஸ் ஹுவின் முன்னாள் கணவர் நீதிமன்றத்திற்கும் எழுத்துபூர்வமாகத் தெரிவித்திருந்தார். ஆனால், துபாய்க்கு சென்ற பிறகு தொடர்புகளைத் துண்டித்துக்கொண்டார்.

அதனையடுத்து, மகனைக் கண்டுபிடித்துத் தருமாறு துபாய் நீதிமன்றத்தின் உதவியை நாடினார் ரோஸ் ஹு.

முதலில் இரண்டு நீதிமன்றங்கள் அந்த வழக்கை, தள்ளுபடி செய்தாலும், துபாய் கேசேஷன் நீதிமன்றம் வழக்கை ஏற்றுக்கொண்டு, “தாயிடம்தான் குழந்தை வளரவேண்டும்,” என்று தீர்ப்பளித்தது.

மலேசிய நீதிமன்றத்துக்கு ரோஸ் ஹுவின் முன்னாள் கணவர் எழுத்துபூர்வமாக வழங்கிய உத்தரவாதத்தை மீறி, மகனை மலேசியாவுக்கு அழைத்துச் செல்லாததை நீதிமன்றம் கவனத்தில் கொண்டது.

இந்த ஆண்டு தொடக்கத்தில் மகன் தாயிடம் வளர தீர்ப்பளித்ததுடன், சிறுவனை தாயிடம் ஒப்படைக்குமாறு துபாய் நீதிமன்றம் அந்த ஆடவருக்கு ஆணையிட்டது.

கொவிட்-19 சூழல் காரணமாக அனைத்துலக விமானப் போக்குவரத்து பாதிக்கப்பட்ட நிலையில், கட்டுப்பாடுகள் தளர்த்தப்பட்டதும், கடந்த ஜூலை மாதத்தில் மலேசியாவிலிருந்து துபாய்க்கு சென்றார் ரோஸ் ஹு.

நீதிமன்றத்தின் ஆணையைக் கேட்ட அந்த ஆடவர், தம் மகனுடன் மீண்டும் காணாமல் போனார்.

துபாய் போலிசார் 4 மாதங்களாக தேடுதல் வேட்டை மேற்கொண்ட பிறகு, ஐக்கிய அரபு சிற்றரசுகளின் மற்றொரு தீவில் தந்தையையும் மகனையும் கண்டுபிடித்தனர்.

ஈராண்டுகளுக்குப் பிறகு, நேற்று தாயும் மகனும் சந்தித்துக்கொண்டனர்.

ஆயினும், இந்த வழக்கில் மேல் முறையீடு செய்ய இருப்பதாக சிறுவனின் தந்தை தெரிவித்துள்ளார்.


பேராக் நிலச்சரிவு: மண்ணுக்குள் புதைந்த குளியல் தொட்டியிலிருந்து தம்பதியின் சடலம் மீட்பு

நிலச்சரிவு ஏற்பட்டு பேராக்கின் ஈப்போ பகுதியிலுள்ள சொகுசு உல்லாச விடுதியில் தங்கியிருந்த இரண்டு விருந்தினர்கள் உயிரிழந்துவிட்டதாக இன்று தெரிவிக்கப்பட்டது. ‘பஞ்சாரான் ஹாட்ஸ்பிரிங்ஸ் ரிடிரிட்’ விடுதியில் இருவரது உயிரைப் பறித்த நிலச்சரிவு, கனமழையால் ஏற்பட்டிருக்கலாம் என்று நம்பப்படுகிறது.

உல்லாச விடுதியின் ‘ஜக்கூஸி’ வகை குளியல் தொட்டியில் இருவரது உடல்களும் கிடைத்ததாகக் கூறப்பட்டது. சகதியைத் தோண்டியபோது சுமார் ஐந்து நிமிட இடைவெளியில் இருவரின் பேரின் சடலங்களும் கண்டுபிடிக்கப்பட்டதாக ஈப்போ தீயணைப்பு, மீட்புப் பிரிவுத் தலைவர் அஸ்மி ஓஸ்மான் தெரிவித்தார்.

“திங்கட்கிழமை பின்னிரவு 1 மணியளவில் நிலச்சரிவு ஏற்பட்டபோது, தங்களது அறைகளை விட்டு வெளியேறி விடுதியின் வரவேற்புப் பகுதிக்கு வருமாறு விருந்தினர்களுக்குத் தெரிவிக்கப்பட்டது. இருப்பினும் உயிரிழந்த இருவரும் வரவில்லை. விடுதிப் பணியாளர் ஒருவர் அறைக்குச் சென்றபோது, அது பூட்டி இருந்தது. தொலைபேசி மூலமாகவும் தம்பதியுடன் தொடர்புகொள்ள முடியவில்லை,” என்றார் திரு அஸ்மி.

சுவர் ஏறிக் குதித்த அந்தப் பணியாளர், அறையின் ‘ஜக்கூஸி’ பகுதி மண்ணால் மூடப்பட்டிருந்ததைக் கண்டார். அதன் பின்னர் அதிகாரிகளுக்குத் தகவல் தெரிவிக்கப்பட்டது.

தகவல் கிடைத்ததை அடுத்து சம்பவ இடத்திற்கு அதிகாரிகள் சென்று தேடி, மீட்கும் பணிகளில் ஈடுபட்டனர்.

இருப்பினும் சரிவு தொடர்வது போல் இருந்ததால் தங்களின் மீட்புப் பணிகளை அதிகாரிகள் நிறுத்தி வைத்து, மீண்டும் இன்று காலை ஏழு மணிக்குத் தொடர்ந்தனர்.

பின்னர், காலை 9.55 மணிக்கு இருவரின் உடல்களும் கிடைத்ததாகக் கூறப்பட்டது. சொகுசு உல்லாச விடுதி அமைந்திருக்கும் மலைப்பகுதியில் திங்கட்கிழமை முதல் பொழிந்து வந்த கனமழை, மண் சரிவுக்குக் காரணமாகக் கூறப்படுகிறது.

“பார்ப்பதற்கு அங்குள்ள மண் நிலையாக, அழகாக இருந்தாலும் கனமழையால் அது சரிந்துள்ளது. நிலச்சரிவு மீண்டும்கூட வரலாம்,” என்றார் பேராக் தாது, புவிஅறிவியல் பிரிவைச் சேர்ந்த மாட் நிஸா அப்துல் ரஹ்மான்.


சிலாங்கூரில் தண்ணீர் விநியோகம் பாதிப்பு;  ஒரு மில்லியன் மக்கள் தவிப்பு

சிலாங்கூர் மாநிலத்தின் பிரதான நதி ஒன்று மாசடைந்திருப்பதாக சந்தேகிக்கப்படுகிறது. இதையடுத்து, நான்கு தண்ணீர் சுத்திகரிப்பு ஆலைகள் மூடப்பட்டுள்ளன.

இதன் காரணமாக சிலாங்கூர் மாநிலத்திலும் தலைநகர் கோலாலம்பூரிலும் தண்ணீர் விநியோகம் பாதிக்கப்பட்டது. இதனால் ஒரு மில்லியனுக்கும் மேற்பட்டோர் நேற்று தண்ணீர் இன்றி அவதியுள்ளனர்.

இன்று மாலை 6 மணியிலிருந்து தண்ணீர் விநியோகிக்கப்படாது என்று சிலாங்கூர் பொது பயனீட்டுக் கழகம் அறிவித்தது.

நதி நீர் மாசடைந்திருப்பது தெரிய வந்ததும் நான்கு தண்ணீர் சுத்திகரிப்பு ஆலைகளையும் மூட அது உத்தரவிட்டது.


நஜிப்: நிபந்தனைக்கு உட்பட்டால்தான் ஆதரவு

மலேசியப் பிரதமர் முகைதீன் யாசினின் பெரிக்காத்தான் நேஷனல் கூட்டணியில் அம்னோ தலைமையிலான தேசிய முன்னணியும் இடம்பெற்றுள்ளது. சொல்லப்போனால் தேசிய முன்னணியின் ஆதரவு இல்லாவிடில் திரு முகைதீனின் ஆட்சி கவிழ்ந்து

விடும்.

இந்நிலையில், அண்மையில் தாக்கல் செய்யப்பட்ட அடுத்த ஆண்டுக்கான வரவுசெலவுத் திட்டத்துக்கு ஆதரவு தெரிவிக்க வேண்டுமென்றால் தனது நிபந்

தனைகளுக்குப் பிரதமர் முகைதீன் உட்பட வேண்டும் என்று தேசிய முன்னணி ஒரு போடு போட்டுள்ளது. அடுத்த ஆண்டு ஜூன் மாதம் 30ஆம் தேதி வரை கடன் அடைப்பைத் தற்காலிகமாக நிறுத்திவைக்க அரசாங்கம் அனுமதி தந்தால்தான் தேசிய முன்னணியின் 42 நாடாளு மன்ற உறுப்பினர்களும் அடுத்த ஆண்டுக்கான வரவுசெலவுத் திட்டத்துக்கு ஆதரவு தெரிவிப்பர் என்று அம்னோவைச் சேர்ந்த பெக்கான் தொகுதி நாடாளுமன்ற உறுப்பினர் நஜிப் ரசாக் கூறினார்.

மலேசியர்கள் தங்கள் ஊழியர் சேமநிதியிலிருந்து 10,000 ரிங்கிட்டை வெளியே எடுக்க அரசாங்கம் அனுமதிக்க வேண்டும் என்று தனது இரண்டாவது நிபந்தனை யையும் தேசிய முன்னணி முன்வைத்துள்ளது.

“‘நாங்கள் முன்வைக்கும் இரண்டு நிபந்தனைகளுக்கும்

அரசாங்கம் இணக்கம் தெரிவித்தால் மட்டுமே எனது கூட்டணியைச் சேர்ந்த நண்பர்களும் அடுத்த ஆண்டுக்கான வரவுசெலவுத் திட்டத்தை ஆதரிப்போம்.

“நிபந்தனையுடனான ஆதரவை நாங்கள் தெரிவிக்கிறோம்,” என்று தேசிய முன்னணி நாடாளுமன்ற உறுப்பினர்கள் மன்றத்தின் புதிய தலைவராக தேர்ந்தெடுக்கப்பட்ட திரு நஜிப் கூறினார்.

நாடாளுமன்றத்தில் வரவு

செலவுத் திட்டம் குறித்து விவாதம் நடைபெற்றபோது இதுகுறித்து ஒரு மணி நேரத்துக்குத் திரு நஜிப் பேசினார். நாடாளுமன்ற உறுப்பினர்கள் முன்வைக்கும் கருத்துகளுக்கு முக்கியத்துவம் கொடுத்து அதன்படி நடவடிக்கை எடுக்காவிட்டால் அடுத்த ஆண்டுக்கான வரவுசெலவுத் திட்டத்துக்கு எதிர்க்

கட்சிகள் ஆதரவு தெரிவிக்காது என்று எதிர்க்கட்சித் தலைவர் அன்வார் இப்ராகிம் நேற்று முன்தினம் நாடாளுமன்றத்தில் தெரிவித்தார்.

மூன்று எதிர்க்கட்சிகளைக் கொண்ட பக்கத்தான் ஹரப்பான் கூட்டணிக்கு 91 நாடாளுமன்ற உறுப்பினர்கள் உள்ளனர்.


சிலாங்கூர் நீர் மாசு; நால்வர் கைது

பெட்டாலிங் ஜெயா: சிலாங்கூரில் நீர் மாசடைந்து அதனால் நீர் சுத்தி கரிப்பு நிலையம் மூடப்பட்ட விவகாரத்தில் நான்கு சந்தேக நபர்கள் கைது செய்யப்பட்டுள்ளனர்.

இந்தச் சம்பவத்தால் ஒரு மில்லியனுக்கு மேற்பட்ட வீடுகளுக்கு நீர் விநியோகம் பாதிக்கப்பட்டது.

“நீர் மாசடைந்த விவகாரம் தொடர்பில் நள்ளிரவு முதல் இன்று காலை வரை போலிசார் மேற்கொண்ட சோதனையில் நால்வரும் கைதாகினர்,” என்று சிலாங்கூர் குற்றப் புலனாய்வுப் பிரிவின் தலைவர் மூத்த துணை ஆணையர் ஃபட்சில் அஹமட் நேற்று வெளியிட்ட அறிக்கையில் தெரிவித்தார்.

கொம்பாக், தாமன்சாரா, கிளானா ஜெயா ஆகிய வட்டாரங்களில் நால்வரும் பிடிபட்டனர் என்றும் அவர் கூறினர்.

நால்வரும் 33 முதல் 43 வயது வரையில் உள்ளவர்கள்.

“33 வயது பங்ளாதேஷ் ஊழியரும் உள்ளூர்க்காரர் ஒருவரும் வாடகையிடத்தில் ரசாயனக் கழிவுகளை சேகரித்து வைத்திருந்தனர். அங்கிருந்து கழிவுநீர் குழாயில் ரசாயனக் கழிவு கொட்டப்பட்டதால் அது கால்வாய் வழியாக நீரில் கலந்து மாசு ஏற்பட்டது,” என்று திரு ஃபட்சில் விளக்கினார்.

இதற்கிடையே உரிமம் இல்லாமல் வாடகை இடத்தில் ரசாயனக் கழிவு சேகரிக்கப்பட்டு வைக்கப்பட்டிருந்தது விசாரணையில் தெரிய வந்து உள்ளது.

ரவாங் தாமான் வெலோக்சில் உள்ள அந்த இடத்தை சிலாங்கூர் மாநிலம் மற்றும் பொதுப் போக்கு வரத்து அதிகாரிகள் சோதனையிட் டனர்.

அப்போது பல்வேறு பீப்பாய்களில் ரசாயனக் கழிவு சேகரித்து வைக்கப் பட்டிருந்தது கண்டுபிடிக்கப்பட்டது.

ஒவ்வொரு பீப்பாயிலும் ஆயிரம் லிட்டர் திரவத்தை நிரப்ப முடியும்.

நீர் மாசடைந்த சம்பவத்துக்குப் பிறகு பீப்பாய்களில் இருந்த ரசா யனக் கழிவுகள் பாதுகாப்பாக அகற்றப்பட்டுள்ளன.


பள்ளிக்கு அருகில் பிடிபட்ட பிரம்மாண்ட முதலை கருணைக்கொலை செய்யப்பட்டது

மலேசியாவின் லிம்பாங்கில் பள்ளி ஒன்றுக்கு அருகில் பிடிபட்ட 800 கிலோ எடையுள்ள முதலையின் தலையில் மோசமான துப்பாக்கிச் சூட்டுக் காயங்கள் இருந்ததால் அது கருணைக்கொலை செய்யப்பட்டது.

“லிம்பாங் தீயணைப்பு மற்றும் மீட்புத் துறை அதிகாரிகள் முதலையை மீட்பதற்கு முன்பாகவே பொதுமக்களில் ஒருவர் அதன் தலையில் துப்பாக்கியால் சுட்டுவிட்டார்,” என சரவாக் ஃபாரெஸ்ட்ரி அமைப்பின் தலைமை நிர்வாகி ஸோல்கிஃப்லி முகமது ஏடன் தி ஸ்டார் செய்தி நிறுவனத்திடம் தெரிவித்தனர்.

அந்த முதலையைச் சுட்டவர் யார் என்பது பற்றிய விசாரணை மேற்கொள்ளப்பட்டுள்ளாது.

சுமார் 5 மீட்டர் நீளமான் அந்த முதலை எஸ்கே செயின்ட் எட்மண்டுக்கு அருகில் உள்ள சாக்கடையில் முதலை கண்டுபிடிக்கப்பட்டது.

அதன் காயத்துக்கு சிகிச்சை அளித்து காப்பாற்றுவது இயலாத நிலையில் அது கருணைக்கொலை செய்யப்பட்டது.

அந்த நகருக்கு அருகில் உள்ள இயற்கை வனப்பகுதியில் புதைப்பதற்காக அந்த முதலையின் சடலம் அனுப்பிவைக்கப்பட்டது.


தீபாவளி அவசரம் விபத்தில் முடிந்தது

கொவிட்-19 மருத்துவப் பரிசோதனைக்குப் பிறகு சொந்த ஊரான பேராக் மாநிலத்தில் உள்ள பிடோருக்கு காரில் திரும்பிக்கொண்டிருந்த மலேசிய ஆடவர் வடக்கு தெற்கு விரைவுச்சாலையில் போலிஸ் சோதனைச்சாவடியைப் பார்த்ததும் காரை எதிர்திசையில் ஓட்டினார்.

போலிசாரின் கண்களில் படாமல் இருக்க அவர் கிட்டத்தட்ட 1.4 கிலோமீட்டர் தூரத்துக்கு எதிர்திசையில் ஓட்டியதாகக் கூறப்படுகிறது.

இதன் விளைவாக விபத்து நிகழ்ந்ததாக அதிகாரிகள் தெரிவித்தனர். அந்த வழியாக வந்துகொண்டிருந்த காரின் மீது அந்த ஆடவரின் கார் மோதியது. கனரக வாகனம் ஒன்றும் விபத்துக்குள்ளானது.

விபத்தில் சிக்கிய மற்றொரு காரின் ஓட்டுநருக்கு இலேசான காயங்கள் ஏற்பட்டன. விபத்தை விளைவித்தவரும் கனரக வாகன ஓட்டுநரும் காயங்களின்றி தப்பினர்.

எதிர்திசையில் காரை ஓட்டி விபத்து விளைவித்த ஆடவர் கைது செய்யப்பட்டார்.


400 குடியிருப்பாளர்களை வலைவீசி தேடிவரும் மலேசிய அதிகாரிகள்

கொரோனா கிருமி பரவாமல் இருக்க மிகக் கடுமையான முடக்கநிலையை மலேசியா நடைமுறைப்படுத்துவதற்கு முன்பு கோலாலம்பூர் அனைத்துலக விமான நிலையத்துக்கு அருகில் உள்ள வட்டாரத்திலிருந்து தப்பி ஓடிய 400 குடியிருப்பாளர்களை அந்நாட்டு அதிகாரிகள் தேடி வருகின்றனர்.

சிலாங்கூர் மாநிலம், செபாங் மாவட்டத்தில் உள்ள சலாக் திங்கியில் உள்ள மேடான் 88 குடியிருப்பு வட்டாரத்தின் நடமாட்டக் கட்டுப்பாடு உத்தரவு மேலும் கடுமையாக்கப்படும் என்று பல நாட்களுக்கு முன்பு அதிகாரிகள் அறிவித்தனர்.

அதன்படி அந்தக் குடியிருப்பு வட்டாரத்தைவிட்டு யாரும் வெளியேற முடியாதபடியும் பிறர் அங்கு செல்வதைத் தடுக்கவும் அவ்வட்டாரத்தைச் சுற்றி முள் வேலி போடப்பட்டுள்ளது. அதையடுத்து, ஒவ்வொரு குடியிருப்பாளருக்கும் கொவிட்-19 மருத்துவப் பரிசோதனை நடத்தப்படும். குடியிருப்பாளர்களுக்கு உணவுப் பொட்டலங்களையும் அத்தியாவசியப் பொருட்களையும் அதிகாரிகள் அனுப்பி வைக்கின்றனர்.

ஆனால் முடக்கநிலைக்கு முன்பாக மேடான் 88 வட்டாரத்தில் வசித்த நூற்றுக்கணக்கான ஊழியர்களை அவர்களது முதலாளிகள் பேருந்துகளில் ஏற்றி அங்கிருந்து வெளியேற்றிவிட்டதாக மலேசிய மூத்த அமைச்சர் இஸ்மாயில் சப்ரி யாக்கோப் தெரிவித்தார்.

தப்பி ஓடியோடிய ஊழியர்களை போலிசார் தேடி வருவதாகவும் அவர்கள் கூடிய விரைவில் கைது செய்யப்படுவர் என்றும் அவர் தெரிவித்தார்.

“மேடான் 88 வட்டாரத்திலிருந்து தங்கள் ஊழியர்கள் வெளியேற அவர்களது முதலாளிகள் பேருந்துகளை அனுப்பிவைத்ததாக எனக்குத் தகவல் கிடைத்தது. எனவே, முதலாளிகள் மூலம் ஊழியர்களின் இருப்பிடத்தைத் தெரிந்துகொள்ளலாம்,” என்று திரு இஸ்மாயில் சப்ரி தெரிவித்ததாக மலேசிய ஊடகம் தெரிவித்தது.

“தப்பி ஓடிய ஊழியர்களுக்கு எதிராக மட்டுமின்றி அவர்கள் தப்பி ஓட உதவிய அவர்களது முதலாளிகளுக்கு எதிராகவும் நடவடிக்கை எடுக்க தேசிய பாதுகாப்பு மன்றம் முடிவெடுத்துள்ளது. அவர்கள் அதிகாரிகளுக்குப் பிரச்சினையை ஏற்படுத்தியுள்ளனர். மேலும், பல உயிர்களுக்கு ஆபத்தை ஏற்படுத்தியுள்ளனர்,” என்றார் திரு இஸ்மாயில் சப்ரி.

கடந்த செவ்வாய்க்கிழமை நிலவரப்படி கடந்த 14 நாட்களில் மேடான் 88 வட்டாரத்தில் 40 பேருக்கு கொரோனா கிருமித்தொற்று ஏற்பட்டுள்ளதாக பெர்னாமா செய்தி நிறுவனம் தெரிவித்தது.

அந்த வட்டாரத்தில் இன்னும் ஒருவருக்குக் கிருமித்தொற்று ஏற்பட்டால் அது சிவப்பு மண்டலமாக அறிவிக்கப்படும் என்று மலேசிய அதிகாரிகள் தெரிவித்தனர்.

தற்போது சிலாங்கூர் மாநிலத்தின் மற்ற பகுதிகளில் நிபந்தனையுடனான நடமாட்டக் கட்டுப்பாடு உத்தரவு நடப்பில் உள்ளது. இதன்படி, அங்கிருப்பவர்கள் பிற மாநிலங்களுக்குப் பயணம் செய்யக்

கூடாது. பிரதான சாலைகளில் போலிசார் தடுப்புகளை அமைத்துள்ளனர். மேலும் பலர் ஒன்று கூடுவதற்குத் தடை விதிக்கப்பட்டுள்ளது. நடமாட்டக் கட்டுப்பாடு உத்தரவு நடப்பில் உள்ள இடங்களில் குடியிருப்பாளர்கள் 14 நாட்களுக்குத் தனிமைப்படுத்தப்படுவர். அவர்கள் வெளியே செல்ல முடியாது. நடமாட்டக் கட்டுப்பாடு உத்தரவு நடைமுறைப்படுத்தப்பட்ட இடங்களில் வேலை, வருமான இழப்பு குறித்து குடியிருப்பாளர்கள் கவலை தெரிவித்தனர்.


மலேசியாவில் 19 வயது மாணவி மீது கொலைக் குற்றச்சாட்டு

மலேசியாவில் 19 வயது பள்ளி மாணவி மீது கொலைக் குற்றச்சாட்டு சுமத்தப்பட்டுள்ளது.

நவம்பர் 1ஆம் தேதி சிட்டி நூர் சுரயா இஸ்மாயில் எனும் 19 வயது மாணவியைக் கொன்றதாக இன்று (நவம்பர் 16) நீதிமன்றத்தில் சிட்டி நூர் அதிரா அஸ்மி மீது குற்றம்சாட்டப்பட்டது.

காலை 9.00 மணியளவில் நீதிமன்றத்துக்கு அழைத்து வரப்பட்ட சிட்டி நூர் அதிரா மிக அமைதியாகக் காணப்பட்டார்.

ஹுலு தெங்கானுவில் டெலிமோங்க், ஜாலான் புக்கிட் டடோக்கில் உள்ள லுபுக் பத்துவில் உள்ள வீட்டில் காலை 8.30 மணிக்கும் 9.30 மணிக்கும் இடையே மாணவி சிட்டி நூர் சுரயா கொல்லப்பட்டார்.

இந்த வழக்கு ஜனவரி 10ஆம் தேதி மீண்டும் விசாரணைக்கு வருகிறது.


மலேசியாவில் பெருகும் கொவிட்-19 பரவல்; அதிகம் பரவும் இடங்களில் முடக்கத்துக்கு ஆலோசனை

மலேசியாவில் கொரோனா தொற்று எண்ணிக்கை தொடர்ந்து அதிகரித்து வருகிறது. அங்கு கட்டுப்பாடுகளுடன் கூடிய நடமாட்ட கட்டுப்பாட்டு ஆணை நடப்பில் இருந்தாலும் முக்கிய பொருளியல் வட்டாரங்களில் கொரோனா தொற்று குறைந்தபாடில்லை.

கடந்த 14 நாட்களாக அங்கு தினமும் 1,000க்கும் அதிகமான கொரோனா தொற்று சம்பவங்கள் பதிவாகி வருகின்றன. இம்மாதம் 2ஆம் தேதி ஆக அதிகமாக 1,755 சம்பவங்கள் பதிவாகின.

பல வேலையிடங்களில் தொற்றுப் பரவல் அதிகமாக இருக்கிறது.

கிருமித்தொற்று அதிகம் உள்ள பகுதிகளில் EMCO விரிவுபடுத்தப்பட்ட நடமாட்ட கட்டுப்பாட்டு ஆணை நடைமுறைப்படுத்த வேண்டும் என மலேசிய பொதுச் சுகாதார மருத்துவர்கள் சங்கத் தலைவர் ஸைனல் அரிஃபின் ஒமர் குறிப்பிட்டுள்ளார்.

EMCO நடைமுறைப்படுத்தப்படும் அதிக கிருமித்தொற்றுள்ள இடங்களைச் சுற்றி வேலிகள் அமைத்து அவை சிவப்புப் பகுதிகளாக அறிவிக்கப்படுவதுடன், 2 வாரங்களுக்கு அங்கு செல்லவோ அல்லது அங்கிருந்து வெளியேறவோ யாரும் அனுமதிக்கப்பட மாட்டார்கள். கடந்த 14 நாட்களில் குறைந்தபட்சம் 40 கிருமித்தொற்று சம்பவங்கள் பதிவாகும் பகுதிகள் ‘சிவப்புப் பகுதிகளாக’ அறிவிக்கப்படும். அந்தப் பகுதியில் குடியிருக்கும் அனைவருக்கும் கிருமித்தொற்று பரிசோதனை நடத்தப்படும்.

இன்று மலேசியாவில் 1,103 கொவிட்-19 சம்பவங்கள் பதிவாகியுள்ளன. அதனையடுத்து, அங்கு மொத்த தொற்று பாதிப்பு எண்ணிக்கை 48,520 ஆகியுள்ளது.

கோலாலம்பூரில் இதுவரை இல்லாத அளவுக்கு 392 கொரோனா தொற்று சம்பவங்கள் இன்று பதிவானது குறிப்பிடத்தக்கது. இதில் 385 சம்பவங்கள் தாமன்லேலா கட்டுமானத் தள குழுமத்தைச் சேர்ந்தது.

கையுறைகள் செய்யும் ‘டாப் குளோவ்’ நிறுவனம், கிள்ளானில் உள்ள அதனைச் சுற்றிய பகுதிகளில் இன்று EMCO நடைமுறைப்படுத்தப்பட்டது. அதேபோல, கோலாலம்பூர் அனைத்துலக விமான நிலையத்துக்கு அருகில் உள்ள மேடன் 88 பகுதியிலும் EMCO நடப்புக்கு வந்துள்ளது.


எதிர்க்கட்சிகளையும் அரசாங்கத்தில் சேர்க்க அம்னோ கட்சி வலியுறுத்து

நாட்டை எல்லாரும் சேர்ந்து ஆட்சி செய்வதன் மூலம் அரசியல் நிலைத்தன்மையை ஏற்படுத்த முடியும் என்றார் அவர்.

அம்னோ தலைமையிலான தேசிய முன்னணியின் பொதுச் செயலாளரான அன்னுவார் மூசா இதனை தெரிவித்தார்.

முன்னாள் பிரதமர் மகாதீர் முகம்மது தலைமையிலான கூட்டணி உட்பட நாடு முழுவதும் உள்ள எதிர்க்கட்சிகளை ஆளும் கூட்டணி நேரடியாக அணுக வேண்டும்.

மலேசியாவுக்கு தற்போது மெகா கூட்டணி தேவைப்படுகிறது. நீண்ட காலமாக தனிப்பட்ட நபர்களை மையமாக வைத்தே நமது அரசியல் கட்சிகள் செயல்பட்டுள்ளன. தனிப்பட்ட ஒருவருக்காக கட்சிகளும் போராடி வந்துள்ளன. இது போதும். குறைந்தது 12 அல்லது 13 கட்சிகளை உள்ளடக்கிய மெகா கூட்டணியை உருவாக்கும் முயற்சியில் விரைவில் ஈடுபடப் போகிறேன்,” என்று ஃபேஸ்புக் பதிவில் அவர் குறிப்பிட்டார்.


மலேசிய வெளிநாட்டு கல்வி  நிலையங்கள் மூட முடிவு

வெளிநாடுகளில் செயல்படும் கல்வி நிலையங்களை மூட மலேசிய அரசு முடிவு செய்து உள்ளது.

சிகாகோ, லாஸ் ஏஞ்சலஸ், ஹோ சி மின், பெர்த், நியூசிலாந்து ஆகிய ஐந்து இடங்களில் மலேசிய கல்வி நிலையங்கள் செயல்பட்டு வரு கின்றன.

மலேசியாவுக்கு அனைத்துலக மாணவர்களை ஈர்ப்பது கல்வி நிலையங்களின் நோக்கமாகும்.

ஆனால் எதிர்பார்த்த அளவுக்கு வெளிநாட்டு கல்வி நிலையங்கள் பெரிய அளவில் பங்காற்றவில்லை என்று துணை உயர்கல்வி அமைச்சர் டாக்டர் மன்சூர் ஒதுமான் தெரி வித்தார்.

நாட்டுக்கு வருமானத்தையும் தேடித் தரவில்லை என்றார் அவர்.

அமைச்சுகள் நிலையிலும் தொடர்புடைய அமைப்புகளுடன் தொடர்ந்து ஆலோசனை நடத்திய பிறகு பொதுச் சேவை பிரிவால் அமைக்கப்பட்ட வெளிநாட்டு கல்வி நிலையங்களை மூடுவதென முடிவு எடுக்கப்பட்டதாக அவர் தெரி வித்தார்.


சிங்கப்பூரில் பணிபுரியும் மலேசிய ஊழியர்கள் நீண்ட நாட்களாக தாயகம் திரும்ப முடியாமல் தவிப்பு; தினசரி பயண அனுமதிக்கு கோரிக்கை

சிங்கப்பூரில் பணிபுரியும் மலேசியர்கள் சிலர் பல நாட்களாக தாயகம் திரும்ப முடியாமல் தவிப்பதாக மலேசிய ஊடகம் செய்தி வெளியிட்டுள்ளது.

நீண்ட விடுமுறையை எடுக்க அவர்களது வாய்ப்புக்காக காத்திருக்க வேண்டிய சூழல் நிலவுவதாகவும் சில முதலாளிகள் அனுமதி அளிக்கவில்லை என்றும் தெரிவிக்கப்பட்டுள்ளது.

ஜோகூர் ஒர்க்ஸ் எனும் போக்குவரத்து மற்றும் கட்டமைப்புக் குழுவின் தலைவர் முகமது சொலிஹான் பத்ரி, “வேலை இழக்க நேரிடுமோ என்ற அச்சத்தால் சில ஊழியர்கள் விடுப்பு எடுத்து மலேசியாவுக்குத் திரும்ப பயப்படுகின்றனர்,” என்றும் சிங்கப்பூரில் மலேசிய ஊழியர்கள் எதிர்கொள்ளும் பிரச்சினைகளைப் பட்டியலிட்டபோது இவ்வாறு குறிப்பிட்டார்.

விடுப்பு எடுத்து மலேசியாவுக்கு வந்து குடும்பத்தைப் பார்க்க விரும்பும் மலேசியர்களுக்குத் தேவையான உதவிகளை குடிநுழைவுத் துறை மேற்கொண்டு வருவதாகத் தெரிவித்தார் திரு சொலிஹான்.

சிங்கப்பூரிலும் ஜோகூரிலும் கொவிட்-19 பரவல் குறைந்திருப்பதைச் சுட்டிக் காட்டி, இரு நாடுகளுக்கிடையே தினமும் சென்று வருவதற்கு அனுமதித்து எல்லைகளைத் திறக்க இது தக்க தருணம் என்றார் திரு முகமது சொலிஹான்.

சிங்கப்பூரில் பணிபுரியும் மலேசியர்கள் நீண்ட நாட்களாக தாயகம் திரும்ப முடியாமல் தவிப்பதாக தாமும் கேள்விப்பட்டதாக மலேசிய - சிங்கப்பூர் ஊழியர்கள் பணிக்குழுவின் தலைவர் தயாளன் ஸ்ரீபாலன் தெரிவித்தார்.

சிங்கப்பூரிலிருந்து திரும்பிய சிலரும் தற்போது ஜோகூர் பாருவில் இருப்பதாகவும் மலேசியாவில் நடப்பில் உள்ள கட்டுப்பாடுகளால் அவர்கள் வீடுகளுக்குச் செல்ல இயலாத நிலை இருப்பதாகவும் அதன் தொடர்பில் மத்திய அரசாங்கம் உதவ வேண்டும் என்றும் கேட்டுக்கொண்டார்.

இரு நாடுகளுக்கு இடையிலான எல்லை தினசரி பயணிகளுக்காக திறந்துவிடப்பட வேண்டும் என்று அவரும் குறிப்பிட்டார்.


ஒரு ரிங்கிட் ‘நாசிலெம்மா’

மலேசியாவில் கிளந்தான் தம்பதியர் விற்கும் ஒரு ரிங்கிட் நாசிலெம்மா உணவுக்கு பெரும் வரவேற்பு கிடைத்து வருகிறது.

ஜாலான் பாசிர் மாஸ்-ரந்தாவில் கைருல் ஹஃபிஸ் மனனும், 35, அவரது மனைவி நூர்டிலா முஹமட் நாசிரும், 30, ஒரு ரிங்கிட்டுக்கு நாசி லெம்மாவை விற்று வருகின்றனர். பாண்டான் வாசனையுடன் தேங்காய் சாதம், பொரித்த நெத்திலி மீன்கள், வெள்ளரிக்காய் துண்டுகள், சுள்ளென்று உறைக்கும் சம்பால் சாந்து, வறுத்த வேர்க்கடலை ஆகிய வற்றுடன் வழங்கப்படும் நாசி லெம்மாவை பலர் ருசித்துச் சாப்பிட்டு தம்பதியரை மனதார வாழ்த்திவிட்டுச் செல்கின்றனர்.

“கிடைத்த வேலைகளைச் செய்து வந்தேன். என் மனைவி பாலர் பள்ளி ஆசிரியையாக இருக்கிறார். கொவிட்-19 காரணமாக சரியான வேலை கிடைக்காத தால் வருமானம் ஈட்ட முடிய வில்லை. இதனால் வசதி குறைந்தவர்களுக்கு மலிவான உணவை வழங்கும் நோக்கத்தோடு இந்தக் கடையை ஆரம்பித்தோம்,” என்று கைருல் ஹஃபிஸ் மனன் தெரிவித்தார். ஒரு ரிங்கிட்டுக்கு கோழித்துண்டு வைத்த நாசிலெம்மா உணவையும் அவர்கள் விற்று வருகின்றனர்.


2 சிங்கப்பூரர்கள் சென்ற விமானம் மலேசிய நெடுஞ்சாலையில் அவசரமாகத் தரையிறங்கியது

சிங்கப்பூரர்கள் இருவருடன் பறந்துகொண்டிருந்த இலகு ரக விமானம் மலேசியாவின் வடக்கு-தெற்கு விரைவுச் சாலையில் கேஎம் 47க்கு அருகில் இன்று (நவம்பர் 22) காலை அவசரமாகத் தரையிறங்கியது.

காலை 11.13 மணி அளவில் குலாய்க்கு செல்லும் அவசரத் தடத்தில் விமானம் தரையிறங்கியதாக ரெங்கம் தீ மற்றும் மீட்புத் துறை கமாண்டர் அசிரஃப் நூர் முகமது யூசொஃப் கூறினார்.

விமானத்தில் இயந்திரக் கோளாறு இருந்ததாகவும் அதன் விமானியும் துணை விமானியும் காயமின்றி தப்பியதாகவும் குறிப்பிட்டார் அவர்.

ஜோகூர் பாருவின் சினாய் அனைத்துலக விமான நிலையத்திலிருந்து அடுத்த கட்ட நடவடிக்கையை எதிர்நோக்கி விமானிகள் இருவரும் காத்திருப்பதாகத் தெரிவிக்கப்பட்டது.

தொழில்நுட்பக் கோளாறு காரணமாக சினாய் அனைத்துலக விமான நிலையத்துக்குத் திரும்பி தரையிறங்க அந்த விமானத்திலிருந்து காலை 10.40 மணிக்கு கோரிக்கை விடுக்கப்பட்டதாக மலேசிய விமான போக்குவரத்து ஆணையம் தெரிவித்தது.

பிரிமியர் ஏர் சிங்கப்பூர் தனியார் விமான நிறுவனத்தின் இந்த விமானம் சினாயிலிருந்து மலாக்காவுக்குச் சென்று கொண்டிருந்ததாகக் கூறப்பட்டது.

மலேசியாவின் போக்குவரத்து அமைச்சின் கீழ் இயங்கும் விமான விபத்து விசாரணைப் பிரிவு விசாரணையை மேற்கொள்ளும் என்று தெரிவிக்கப்பட்டது.


குடிநுழைவுத் துறை அதிகாரியிடமிருந்து 4 ஆடம்பர கார்களை பறிமுதல் செய்த மலேசிய ஊழல் தடுப்பு அதிகாரிகள்

ஃபேன்டம் ரோல்ஸ் ராய்ஸ்
 மஸ்டாங்
 ரேஞ்ச் ரோவர்
 ஆடி

- இவையெல்லாம் மாதாந்திரம் 1,360 ரிங்கிட் (S$446) முதல் 4,052 ரிங்கிட் வரை சம்பளம் வாங்கக்கூடிய கேபி19 கிரேட் மலேசிய குடிநுழைவு அதிகாரி வைத்துள்ள ஆடம்பர கார்கள்.

சட்டவிரோதமாக “சிறப்பு சேவைகள்” வழங்கிய மலேசிய குடிநுழைவு அதிகாரிகளின் ஊழலை வெளிப்படுத்திய அதிகாரிகள், இந்த நான்கு கார்கள் மட்டுமின்றி 800,000 ரிங்கிட் ரொக்கம், வேறு 22 ஆடம்பர கார்கள், உயர்திறன் கொண்ட 4 மோட்டார்சைக்கிள்கள், வீடுகள், நிலங்கள், நகைகள், விலை உயர்ந்த கைப்பைகள் என மேலும் அதிகமான பொருட்களைப் பறிமுதல் செய்தனர்.

“ஆப்ஸ் சிலாட்’ எனப் பெயரிடப்பட்ட நாடுதழுவிய அமலாக்க நடவடிக்கைகளில் குடிநுழைவுக் குற்றங்களுக்குத் துணைபோன 50 பேர் கைது செய்யப்பட்டிருந்தனர். அவர்களில் 28 பேர் குடிநுழைவுத்துறை அதிகாரிகள், 17 பேர் வெளிநாட்டு ஊழியர் முகவர்கள், ஐவர் மற்ற பிரிவினர்.

கடந்த வெள்ளிக்கிழமை ஒரு குடிநுழைவுத்துறை அதிகாரி, 3 வெளிநாட்டு ஊழியர் முகவர்கள் ஆகியோர் கைது செய்யப்பட்டு, 6 நாட்கள் விசாரணைக் காவலில் வைக்கப்பட்டனர்.

கோலாலம்பூர் அனைத்துலக விமான நிலையத்தில் பணிபுரியும் துணை இயக்குநர் உட்பட 3 குடிநுழைவுத் துறை அதிகாரிகள் மலேசிய ஊழல் ஒழிப்பு ஆணைய அதிகாரிகளால் நேற்று தடுத்து வைக்கப்பட்டனர்.

அதனையடுத்து, தற்போது 53 பேர் கைதாகியுள்ள நிலையில் அவர்களில் 33 பேர் கோலாலம்பூரில் உள்ள 2 அனைத்துலக விமான நிலையங்கள், ஜோகூர் பாரு சிஐகியூ வளாகம் ஆகியவற்றில் பணிபுரியும் அதிகாரிகள்.

வெளிநாட்டு ஊழியர்கள், சட்டவிரோத குடியேறிகள் போன்றோருக்கு “ஸ்டாம்பு” வழங்கும் இந்த கும்பல் அனைத்துலக அளவில், குறிப்பாக சீனா, வியட்னாம், இந்தோனீசியா, பங்ளாதேஷ் போன்ற நாடுகளில் ஆட்கடத்தலில் ஈடுபடுவதாக நம்பப்படுகிறது.

வெளிநாட்டவர் மலேசியாவுக்குள் நுழைய, வெளியேற கோலாலம்பூரில் உள்ள 2 அனைத்துலக விமான நிலையங்களில் (KLIA and KLIA2) பணிபுரியும் குடிநுழைவு அதிகாரிகளுடன் வெளிநாட்டு முகவர்கள் இணைந்து செயல்படுவது தொடர்பான விசாரணைகளின்போது இது கண்டுபிடிக்கப்பட்டது.

மலேசியாவுக்குள் நுழையத் தடை விதிக்கப்பட்டவர்கள் அங்கு நுழைய உதவும் வெளிநாட்டு முகவர்கள் மலேசிய முகவர்களுக்கு பயணிகளின் தகவல்களை அனுப்புவர். மலேசிய முகவர்கள் பின்னர் KLIA, KLIA2 ஆகியவற்றில் பணிபுரியும் மலேசிய குடிநுழைவு அதிகாரிகளுடன் பேசி, சிறப்பு கவுன்டர்களை அமைத்து அந்த வெளிநாட்டவர் உள்நுழைய அனுமதி வழங்குவர்,” என்று 'பேட்ரியாட்' எனும் அமைப்பின் தலைவர் முகமது அர்ஷட் ராஜி கூறினார்.

தடை செய்யப்பட்டவர்கள் அல்லது சட்டவிரோதமாக தங்கியிருப்பவர்கள் அல்லது போலி கடவுச் சீட்டு வைத்திருப்பவர்கள் மலேசியாவிலிருந்து வெளியேற விரும்பினால் இதே போன்றதொரு நடைமுறையை அவர்கள் பின்பற்றுவதாகவும் அவர் தி ஸ்டார் பத்திரிகையிடம் தெரிவித்தார்.

நடமாட்டக் கட்டுப்பாட்டு ஆணை நடப்புக்கு வந்த பிறகு இந்த சட்டவிரோத “ஃபிளையிங் பாஸ்போர்ட்” எனும் “சிறப்பு சேவைகளுக்கு” தேவை அதிகமானதாகக் கூறப்பட்டது.

வெளிநாட்டு ஊழியர்கள், சட்டவிரோதமாக தங்கியிருப்பவர்கள் ஆகியோரது கடவுச்சீட்டுகளை முகவர்கள் சேகரித்து, குடிநுழைவு அதிகாரிகளிடம் கொடுப்பர்; அவற்றில் வெளியேறு, உள்நுழைவு ஸ்டாம்புகளை அதிகாரிகள் பதிவிட்டு வழங்கினர் என்று தெரிவிக்கப்பட்டது. இத்தகைய சேவைகளுக்கு 500 முதல் 6,000 ரிங்கிட் கட்டணத்தை அந்த கும்பல் வசூலித்தது.

கடந்த 2017ஆம் ஆண்டு முதல் இத்தகைய செயல்களில் ஈடுபட்டு வரும் இந்த கும்பல் சுமார் 14.5 மில்லியன் ரிங்கிட் வரை சுருட்டியதாக நம்பப்படுகிறது.

இந்த கும்பல் இத்தகைய சட்டவிரோத “சிறப்பு சேவைகளை” குறைந்தபட்சம் 30,000 வெளிநாட்டு ஊழியர்கள், சட்டவிரோத குடியேறிகளுக்கு வழங்கியதாக மலேசிய புலனாய்வுத் துறை தெரிவித்துள்ளது.

கைதுகளை உறுதிப்படுத்திய மலேசிய ஊழல் ஒழிப்புப் பிரிவு விசாரணை இயக்குநர் நோரஸ்லான் முகமது ரஸாலி, அவர்கள் மலேசிய ஊழல் ஒழிப்புச் சட்டம் உட்பட பல்வேறு சட்டப் பிரிவுகளின் கீழ் விசாரணை நடத்தப்படுவதாகக் குறிப்பிட்டார்.


மலேசியாவில் கூடுதலானோர் கார்களை விற்க விரும்புவதாகத் தகவல்

கொவிட்-19 நோய்த்தொற்று நிலவரத்தால் பாதிக்கப்பட்டுள்ள மலேசியர்கள் பலர் தங்களுடைய கார்களை விற்கத் திட்டமிட்டுள்ளனர்.

இதற்காக பழைய கார்களை வாங்கும் நிறுவனங்களுடன் அவர்கள் பேசி வருகின்றனர்.

வாங்கி இரண்டு ஆண்டுகளே ஆன கார்களையும் விற்க பலர் முன்வந்துள்ளதாக தகவல் வெளியாகியுள்ளது.

“மலேசியாவில் கடந்த ஜூன் மாதம் நடமாட்டக் கட்டுப்பாட்டு ஆணை முடிந்ததும், பயன்படுத்தப்பட்ட கார்களை விற்பனை செய்யும் நிறுவனங்கள் திறக்கப்பட்டன. அப்போது முதல் பலர் தங்களுடைய கார்களை விற்பது குறித்து எங்களிடம் விசாரித்து வருகின்றனர்,” என்று பழைய கார்களை விற்கும் நிறுவனம் ஒன்றின் நிர்வாகியான சாங் கெங் கியோங், 38, கூறினார்.

செப்டம்பர் மாதத்திலிருந்து கார்களை விற்பது குறித்த தகவல் கேட்பவர்களின் எண்ணிக்கை 30% அதிகரித்து உள்ளதாகத் தெரிவிக்கப்படுகிறது.

“ஆனால் தங்களது காரின் சந்தை மதிப்பை அறிந்த பிறகு சிலர் அதை விற்பது குறித்த முடிவை மாற்றிக்கொண்டனர். உதாரணமாக, காருக்கு 50,000 ரிங்கிட் கடன் இருந்து அதன் சந்தை மதிப்பு 40,000 ரிங்கிட்டாக குறைந்திருந்தால் கடனை அடைக்க மேலும் 10,000 ரிங்கிட் தேவைப்படும். இந்தச் சூழ்நிலையில் கார்களை விற்பதைவிட வைத்திருப்பதே மேல் என்று பலர் கருதுகின்றனர்,” என்றார் சாங் கெங் கியோங்.